Muhyiddin mohon rakyat doa Dr Mahathir cepat sembuh, dipermudah urusan rawatan

Rakyat dimohon mendoakan agar mantan Perdana Menteri (PM) dua kali, Tun Dr Mahathir Mohamad diberikan kesembuhan dengan cepat dan urusan rawatan yang sedang dijalaninya di Institut Jantung Negara (IJN) dipermudah.

Muhyiddin dan keluarga mendoakan Dr Mahathir diberikan kesembuhan segera dan memohon kepada orang ramai untuk berdoa bersama-sama bagi mendoakan kesejahteraan Ahli Parlimen Langkawi tersebut, katanya dalam satu kenyataan.

“Saya dan keluarga mendoakan Yang Amat Berbahagia Tun Dr Mahathir Mohamad yang sedang menjalani rawatan di Institut Jantung Negara (IJN) diberi kesembuhan segera.

“Marilah kita sama-sama berdoa agar urusan rawatan kesihatan Tun dipermudah, cepat sembuh dan diberikan kesihatan,” katanya dalam kenyataan di Facebook malam ini.

Muhyiddin yang juga Pengerusi Majlis Pemulihan Negara (MPN) juga berterima kasih kepada doktor dan petugas yang berkhidmat dalam menjaga rawatan kepada Dr Mahathir.

“Terima kasih kepada doktor dan petugas IJN atas khidmat yang diberikan serta seluruh rakyat yang mendoakan kesihatan bekas Perdana Menteri kita,” katanya lagi.

Pada 16 Disember baru-baru ini, IJN mengesahkan Dr Mahathir dimasukkan ke pusat rawatan tersebut.

Kenyataan IJN memaklumkan Dr Mahathir tiba sekitar 7 malam dan akan menjalani pemeriksaan menyeluruh bagi melihat tahap kesihatannya.

“Beliau akan menjalani pemeriksaan kesihatan secara menyeluruh dan pemerhatian lanjut,” kata kenyataan ringkas dua perenggan tersebut.

IJN juga berkata beliau bakal menjalani rawatan untuk beberapa hari di pusat tersebut.

Dr Mahathir kali pertama berjaya menjalani pembedahan koronari pertamanya pada 24 Januari 1989.
Ia disusuli dua lagi pembedahan pada 2006.

Beliau mendapatkan rawatan bagi semua serangan jantung itu di IJN.

Untuk rekod, Dr Mahathir ketika ini masih menjalani rawatan di IJN dan masih diberikan rawatan menyeluruh.


Sanusi angkat sumpah sebagai MB Kedah esok, Mahfuz tak dijemput?

Selepas keputusan Pilihan Raya Negeri (PRN) di enam negeri dimuktamadkan semalam, majlis pelantikan dan angkat sumpah Menteri Besar Kedah kini dijadualkan berlangsung di Istana Anak Bukit, di sini, esok.

Bagaimanapun, Pengerusi Pakatan Harapan (PH) Datuk Mahfuz Omar tidak pasti akan dijemput ke majlis angkat sumpah atau tidak ekoran tiada satu kerusi dimenangi Parti Amanah, PKR dan UMNO semasa PRN Kedah yang berakhir semalam.

Berdasarkan surat jemputan media yang dikeluarkan Pejabat Setiausaha Kerajaan Negeri Kedah hari ini, majlis itu dijadual diadakan di Balai Mengadap Besar, Istana Anak Bukit, di sini kira-kira pukul 9 pagi, menurut laporan Bernama.

Majlis angkat sumpah di hadapan Sultan Kedah Al-Aminul Karim Sultan Sallehuddin Sultan Badlishah itu turut akan dihadiri Setiausaha Kerajaan Kedah Datuk Norizan Khazali.

Pada PRN semalam, Perikatan Nasional (PN) berjaya memperoleh kemenangan besar iaitu 33 daripada 36 kerusi Dewan Undangan Negeri (DUN).

Pengerusi PN Kedah Datuk Seri Muhammad Sanusi Md Nor yang juga Ahli Dewan Undangan Negeri (ADUN) Jeneri ketika ini bertindak sebagai Menteri Besar Kedah sementara, sehingga Menteri Besar baharu dilantik dan mengangkat sumpah.


Mahkamah Perancis bawa kes pembelian kapal selam dikaitkan dengan Najib

Sebuah mahkamah di Perancis mendakwa firma pertahanan Thales kerana bersubahat dalam rasuah berkaitan penjualan kapal selam kepada Malaysia pada 2002, kata sumber yang rapat dengan siasatan itu kepada agensi berita AFP pada Selasa (26 April 2022).

Kes dakwaan sogokan itu telah bermula pada 2010 dan dikaitkan dengan bekas Perdana Menteri Malaysia Datuk Seri Najib Razak.

Najib adalah Menteri Pertahanan ketika perjanjian ditandatangani bagi pembelian dua kapal selam kelas Scorpene dan satu Agosta daripada unit limbungan tentera laut Perancis, DCN, sekarang ini sebahagian daripada Thales.

Semua perjanjian itu bernilai kira-kira AS$1.17 bilion.

Rakan sekutu Najib, Abdul Razak Baginda bertindak sebagai penasihat dalam perjanjian itu, dan dia dituduh menerima sogokan lebih 114 juta euro sebagai “kerja perundingan” oleh sebuah firma di mana dia adalah pemegang saham terbesar.

Wang itu kemudiannya didakwa diberikan kepada Najib, yang telah menghadapi beberapa siri pertuduhan kes rasuah sejak beliau ditolak sebagai Perdana Menteri Malaysia pada Pilihan Raya Umum 2018.

Razak Baginda didakwa di Perancis pada 2017, manakala Najib telah disoal siasat oleh Suruhanjaya Pencegahan Rasuah Malaysia (SPRM).

Keseluruhan sembilan defendan, termasuk Thales, telah didakwa di Perancis dan siasatan telah ditutup pada Januari 2022, kata sumber itu.

Mereka termasuk Philippe Japiot, bekas Pengerusi Unit Limbungan Tentera Laut Perancis, DCN International, dan Jean-Paul Perrier, bekas Ketua Eksekutif Thales, bersama dua lagi bekas eksekutif lain.

Keempat-empat mereka menafikan sebarang salah laku, sementara kerajaan Malaysia berkata kontrak itu bebas daripada rasuah.

Dihubungi oleh AFP, Thales berkata “syarikat itu membantah dakwaan berkenaan.”

Pendakwa raya dari pejabat jenayah kewangan PNF Perancis akan mempertimbangkan permintaan lanjut kepada hakim, yang akan mempunyai kata putus sama ada kes itu dibawa ke muka pengadilan, walaupun rayuan telah difailkan pada Mei 2021.

Untuk rekod, pada April 2018, Tentera Laut Diraja Malaysia (TLDM) mendakwa kapal selam jenis Agosta 90 bernama Ouessant adalah kapal selam terpakai yang diberikan secara percuma oleh Kerajaan Perancis untuk dijadikan muzium dan kini ditempatkan di Melaka.

Dua kapal selam lagi Kapal Diraja (KD) Tunku Abdul Rahman dan KD Tun Razak sedang beroperasi dalam Armada TLDM.

Pada November 2018, SPRM dilaporkan membuka semula siasatan kes pembelian kapal selam Scorpene oleh Malaysia bernilai RM4.67 bilion.

Najib dilaporkan menyelia pembelian kapal selam itu daripada unit limbungan tentera laut Perancis, DCN, bernilai hampir STG1 bilion (AS$1.17 bilion).

Sebelum ini, Menteri Kewangan, Lim Guan Eng, ketika Pakatan Harapan (PH) memerintah memberitahu, Duta Perancis ke Malaysia, Frederic Laplanche, memaklumkan bahawa institusi kehakiman Perancis melakukan siasatan terhadap dakwaan skandal pembelian kapal selam itu.

Pembelian kapal selam Scorpene adalah antara kes berprofil tinggi yang mahu disiasat pentadbiran PH selepas mengambil alih kerajaan, pada Mei 2018.

Pembunuhan model Mongolia, Altantuya Shaariibuu pada 2006 turut didakwa ada kaitan dengan skandal pembelian kapal selam berkenaan.


SPRM siasat Rohana setelah Leissner dedah beli rumah AS$10 juta: Laporan

Suruhanjaya Pencegahan Rasuah Malaysia (SPRM) dilapor sudah mengambil keterangan bekas wanita yang dikaitkan dalam keterangan saksi utama kes 1Malaysia Development Berhad (1MDB) yang dibicarakan di Amerika Syarikat (AS), Tim Leissner.

Memetik Utusan keterangan bekas Ketua Pegawai Eksekutif (CEO) Astro Malaysia Holdings Bhd, Datuk Rohana Rozhan dilapokan diambil hari ini.

Utusan memetik sumber memberitahu satu siasatan telah dijalankan SPRM berikutan pendedahan bekas pegawai bank Goldman Sachs Group Inc., Tim Leissner dalam di Mahkamah Persekutuan di AS semalam berhubung pembelian sebuah rumah di London bernilai AS$10 juta kepada Rohana.

Sumber berkata, siasatan itu dijalankan mengikut mengikut Seksyen 4(1) Akta Pencegahan Pengubahan Wang Haram dan Pembiayaan Keganasan (AMLA) 2001.

“Keterangan Rohana telah diambil SPRM kira-kira pukul 9 pagi tadi di SPRM, Putrajaya,” katanya seperti dilapor Utusan.

Semalam, Leissner mengakui telah menggunakan wang yang diterima daripada 1MDB untuk membeli rumah bernilai AS$10 juta (RM41.8 juta) di London untuk kekasihnya dari Malaysia ketika itu, Rohana, lapor Bloomberg.

Leissner, memberitahu pendakwa raya AS, Drew Rolle bahawa Rohana telah mengancam untuk mendedahkan penglibatannya dengan 1MDB.

“Cik Rozhan sangat kecewa kerana saya memutuskan hubungan kami untuk bersama bakal isteri saya, dengan Kimora.

“Jika saya tidak membelikan dia rumah, dia akan memberitahu pihak berkuasa tentang penglibatan saya dalam skandal 1MDB. Dia mengancam untuk mendedahkan saya.

“Pada masa itu, 2013, saya sangat takut akan perkara itu,” Leissner dipetik sebagai berkata ketika disoal sama ada dia telah memberi Rozana sebarang wang daripada dana pelaburan Malaysia.


Thailand wujudkan ‘hospitel’ bantu proses pemulihan pesakit Covid-19

Thailand mencipta ‘hospitel’ bertemakan ‘family healing’ khas kepada pesakit Covid-19 untuk memastikan mereka mendapat rawatan yang selesa di sisi keluarga bagi mempercepatkan proses pemulihan.

Baru-baru ini, kes jangkitan Covid-19 sudah melonjak di empat wilayah selatan negara itu, iaitu Pattani, Narathiwat, Yala dan Songkhla mengakibatkan kekurangan katil di hospital.

Hospital Siroros di Pattani dengan kerjasama Hotel Park Intown dan Hotel Rainbow Mansion sudah membina ‘hospitel’ dan dijadikan hotel sementara untuk menampung jumlah pesakit yang semakin meningkat sekiranya satu keluarga dijangkiti Covid-19.

Ketua Pegawai Eksekutif dan Pengarah Hospital Siroros, Dr Abdul Qadir Yusuf memaklumkan, ‘hospitel’ bertemakan penjagaan ‘family care’ dan ‘family healing’ ini mendapat sokongan yang memberangsangkan apabila pesakit dari satu keluarga ditempatkan dalam satu bilik khas dan mereka dapat memantau dan menjaga antara satu sama lain.

“Bilik khas untuk satu keluarga ini memudahkan pemantauan dan pada masa dapat memberikan satu suasana yang lebih selesa kepada pesakit untuk menerima rawatan.

“Selain itu, sekiranya pesakit di kuarantin bersama satu keluarga, ia akan menjadi penguat semangat untuk melawan jangkitan itu. Kedua-dua konsep yang dilaksanakan ini dapat mempercepatkan proses pemulihan pesakit untuk sembuh,” katanya.

Sementara itu, pihak hospital juga turut memberi pelepasan kepada dua ahli keluarga yang positif Covid-19 untuk menjaga pesakit kategori 4 dan 5.

Konsep ini sudah diperkenalkan sejak bulan Jun lalu dan ia mendapat sokongan yang positif dari semua kalangan pesakit dan ahli keluarga.

Kini, Hospital Siroros dengan kerjasama pihak hotel terlibat sudah mewujudkan lebih tiga buah ‘hospitel’ dengan dua di Pattani dan satu lagi di Narathiwat.

Hospital Siroros akan menambah lagi tiga ‘hospitel’ dalam tempoh terdekat iaitu di Betong, Yala, Songkhla dan Sg, Kolok, Narathiwat.

Pesakit Covid-19, Hama Chekteh, 62 bersama isteri dan tiga anaknya sudah menerima rawatan di Hospital Siroros, Yala.

Hama yang terpaksa menggunakan alat bantuan pernafasan, melahirkan ucapan syukur apabila dapat bersama ahli keluarganya ketika proses kuarantin dan itu menjadi sebab utama kepada proses pemulihannya.

“Di saat menerima rawatan di ‘hospitel’ khas, anak-anak sentiasa memeriksa suhu badan dan tahap oksigen saya. Mereka terus memberi kata-kata semangat dan perasaan gelisah serta risau saya terus hilang,” jelasnya.

Dalam tempoh 24 jam, Thailand merekodkan 10,064 kes baharu Covid-19 dan 82 kematian akibat jangkitan Covid-19.

Angka kumulatif kes di Thailand sudah mencecah lebih 1,740,428 dengan 17,917 korban sejak Mac tahun lalu.

Hotel Rainbow Mansion di Pattani, Selatan Thailand turut bersama Hospital Siroros mewujudkan ‘hospitel’ untuk pesakit Covid-19 menjalani kuarantin bersama keluarga.


Terengganu lepasi kadar 50 peratus individu dewasa lengkap divaksin

Tiga hari setelah Perdana Menteri Datuk Seri Ismail Sabri Yaakob mengarahkan kadar pemberian vaksin di enam negeri dipertingkatkan melebihi 50 peratus menjelang hujung bulan ini, Terengganu menjadi negeri pertama melepasi peratusan sasaran itu.

Pada 29 Ogos lalu, Perdana Menteri mengarahkan Ketua Setiausaha Kementerian Kesihatan (KKM) dan Ketua Setiausaha Kementerian Sains, Teknologi dan Inovasi (MOSTI), memberi tumpuan kepada enam negeri yang mencatatkan kadar pemberian vaksin di bawah 50 peratus.

Negeri terbabit ialah Terengganu, Perak, Johor, Kelantan, Kedah dan Sabah.

Bagaimanapun, data Jawatankuasa Khas Jaminan Akses Bekalan Vaksin Covid-19 (JKJAV) yang dikeluarkan hari ini menunjukkan kadar pemberian vaksin di Terengganu pada 1 September sudah mencapai 50.8 peratus atau 410,956 individu daripada populasi dewasanya telah melengkapkan dos vaksinasi masing-masing, berbanding 49.1 peratus yang dicatatkan pada 31 Ogos lalu.

Peratusan baharu ini dicapai setelah 14,377 individu di negeri itu melengkapkan suntikan dos masing-masing semalam, menurut data JKJAV.

Data itu juga menunjukkan 83.8 peratus atau 677,624 individu daripada populasi dewasa negeri itu telah menerima sekurang-kurangnya satu dos suntikan vaksin Covid-19, sejak Program Imunisasi Covid-19 Kebangsaan (PICK) dilancarkan Februari lalu.

Setakat in, pemberian vaksin di lima negeri masih di bawah 50 peratus di mana Johor merekodkan 48.8 peratus; Perak (48.4%); Kedah (47.1%); Kelantan (46.7%); dan Sabah (40.8%).

Mengikut data JKJAV, sehingga kini hampir 35.2 juta dos vaksin Covid-19 telah diberikan di seluruh negara, dengan Lembah Klang yang merangkumi Selangor, Kuala Lumpur dan Putrajaya, merekodkan jumlah tertinggi sebanyak 12,644,276 dos.

Semalam sahaja sebanyak 398,134 dos vaksin diberikan membabitkan 188,780 penerima dos pertama dan 209,354 lagi melengkapkan dos kedua masing-masing.


Pahang bubar DUN, MB Perak dipanggil lagi menghadap Sultan

Menteri Besar Datuk Seri Wan Rosdy Wan Ismail hari ini (14 Oktober 2022) mengumumkan pembubaran Dewan Undangan Negeri (DUN) Pahang bagi membolehkan Pilihan Raya Negeri (PRN) diadakan serentak dengan Pilihan Raya Umum Ke-15 (PRU-15) setelah pembubaran Parlimen pada 10 Oktober lalu.

Menurutnya beliau telah menghadap Pemangku Raja Pahang Tengku Mahkota Tengku Hassanal Ibrahim Alam Shah Ibni Al-Sultan Abdullah Ri’ayatuddin Al-Mustafa Billah Shah pada Rabu lalu untuk memohon limpah perkenan baginda bagi pembubaran DUN ke-14.

“Sehubungan itu selaras dengan Fasal (2) Perkara 26 Bahagian Kedua Undang-Undang Tubuh Kerajaan Pahang, Pemangku Raja Pahang telah berkenan agar DUN Pahang Ke-14 dibubarkan berkuat kuasa hari ini.

“Pembubaran ini bagi membolehkan PRN dilaksanakan serentak dengan Pilihan Raya Umum (PRU) di peringkat Persekutuan,” katanya pada sidang media di Wisma Sri Pahang di Kuantan, hari ini

Menurut Wan Rosdy tarikh ini dipilih, bagi membolehkan pembentangan serta perbahasan Bajet 2023 Pahang disempurnakan terlebih dahulu, sekali gus mendapat kelulusan untuk dilaksanakan pada tahun hadapan.

Sementara itu, Menteri Besar Perak Datuk Seri Saarani Mohamad dititahkan sekali lagi untuk menghadap Sultan Perak, Sultan Nazrin Muizzuddin Shah, hari ini.

Saarani mengesahkan perkara itu ketika ditanya pemberita selepas Majlis Anugerah Kecemerlangan Pendidikan Islam Negeri Perak 1444H/ 2022M di Ipoh, hari ini.

“Insya-Allah hari ini saya akan menghadap (Sultan Nazrin) selepas balik dari majlis ini. Saya memang dititahkan menghadap tadi namun saya tidak pasti apa tujuannya. Tunggu sehingga pihak Istana buat pengumuman,” katanya.


Tiada bincang PRU awal dalam MT UMNO, kata Ismail Sabri

Fokus Mesyuarat Majlis Tertinggi (MT) yang berlangsung malam tadi tertumpu kepada isu berhubung Perhimpunan Agung UMNO 2021 (PAU) yang berlangsung esok, kata Datuk Seri Ismail Sabri Yaakob.

Perdana Menteri semasa ditanya wartawan yang menunggu mesyuarat tersebut berakhir menjawab ringkas ‘tiada’ apabila ditanya berhubung sama ada terdapat isu berhubung gesaan pilihan raya umum ke-15 (PRU-15) disegerakan, ia susulan timbul desakan dalam perbahasan sayap UMNO yang berlangsung semalam.

“Ia berkenaan usul dan laporan daripada wakil MT yang menghadiri mesyuarat sayap, itu sahaja,” katanya dipetik laporan media.

Ketika ditanya berkenaan sama ada usul PRU-15 dibincangkan atau sebaliknya, Naib Presiden UMNO itu hanya menjelaskan perkara itu tiada disentuh.

“Tiada,” tambahnya lagi dengan ringkas.

Ismail Sabri kemudian berkata tunggu sehingga esok bagi mengetahui lebih lanjut berhubung butiran usul yang dijangka dikemukakan pada Perhimpunan Agung itu.

Mesyuarat yang berlangsung selama dua jam bermula 8.30 malam itu turut dihadiri Timbalan Presiden Datuk Seri Mohamad Hasan, dua Naib Presiden iaitu Datuk Seri Mohamed Khaled Nordin dan Datuk Seri Mahdzir Khalid serta barisan ahli MT.

Sebelum ini, desakan pembubaran Parlimen oleh UMNO bagi memberi membuka laluan kepada PRU-15 semakin hangat diperkatakan pemimpin parti.

Terdahulu, Mohamad semasa dalam ucapan perasmian sayap dengan penuh yakin berkata UMNO akan kembali berkuasa dan kembali menjadi dominan sekiranya PRU-15 diadakan dengan segera, ia mengambilkira keputusan Pilihan Raya Negeri (PRN) Melaka, Sarawak dan Johor yang menyaksikan pembangkang kalah teruk.

Menguatkan hujah UMNO semakin kuat, Mohamad juga berkata semua parti lain kini berada dalam keadaan lemah dan tidak sekuat mereka, ia sekaligus memberi keyakinan untuk merampas semua kerusi yang mereka tewas semasa PRU-14 lalu.

“PKR kalah semua kerusi yang mereka tandingi di (Pilihan Raya Negeri (PRN) Melaka, Sarawak dan memenangi hanya satu kerusi di (PRN) Johor. DAP kehilangan banyak kerusi di Melaka dan kalah hampir semua kerusi ditandingi di Sarawak. Di Johor pula, mereka hanya memenangi 10 daripada 14 kerusi.

“Perikatan Nasional (PN) pula dalam semua PRN, hanya bergantung kepada jentera PAS dan tidak menjadi pesaing handal lagi digeruni. Di Johor, PN sudah kita jinakkan dengan hanya menang tiga kerusi,” katanya.

Susulan ucapan perasmian Mohamad, beberapa perwakilan Pemuda dan Puteri UMNO semasa membahaskan ucapan tersebut dilihat senada dengan pendirian supaya PRU-15 diadakan dengan segera.

Ketua Puteri UMNO, Datuk Zahida Zarik Khan semasa ucapan dasar pergerakan berkata Covid-19 tidak boleh dijadikan alasan lagi untuk menangguhkan PRU-15 ia memandangkan musuh sekarang berada dalam keadaan lemah dan mereka perlu mengambil kesempatan tersebut sebaik mungkin.

“Covid 19, fasa pandemik sudah beralih ke fasa endemik. Sudah boleh solat di masjid seperti biasa. Sudah boleh makan di kedai 24 jam. Sudah boleh keluar masuk-negara seperti biasa.

“Tak nafi risiko tetap ada, tetapi, ‘no pain no gain’. Risiko yang dihitung harus dibuat demi masa depan parti dan negara,” katanya.

Sementara itu, Ketua Pemuda UMNO Datuk Asyraf Wajdi Dusuki turut juga memberi gesaan yang sama supaya mandat diberikan kepada rakyat untuk memilih pada PRU-15 nanti.

“Maka kita tiada pilihan melainkan memulangkan kembali mandat kepada rakyat bagi mereka membuat pilihan. Tiada lagi sebarang alasan untuk kita menafikan hak rakyat menentukan kestabilan.

“Tiga Pilihanraya Negeri (PRN) Sarawak, Melaka dan Johor, dapat dilaksanakan dengan selamat, tanpa masalah dan penuh ketertiban. Ini sejajar dengan peralihan negara ke arah fasa
endemik.

“Sebuah negara demokrasi memerlukan rakyat sebagai kata penentu keabsahan sesebuah kerajaan. Hanya dengan mandat baru maka sebuah Kerajaan yang teguh dan stabil dapat didirikan,” katanya.

Spekulasi bertiup kencang mengatakan tuntutan PRU-15 bakal menjadi intipati utama PAU 2021 menerusi ucapan dasar Presiden UMNO, Datuk Seri Dr. Ahmad Zahid Hamidi esok.


Setelah 22 tahun ketuai UMNO Pontian Hasni tewas kepada Mat Maslan

Bekas Menteri Besar Johor, Datuk Seri Hasni Mohammad, tewas kepada timbalannya Datuk Seri Ahmad Maslan dalam perebutan kerusi Ketua UMNO Bahagian Pontian.

Ternyata, kedudukan sebagai Timbalan Menteri Kewangan dan Setiausaha Agung UMNO memberi kelebihan kepada Ahmad untuk merampas kerusi yang diduduki Husni sejak 22 tahun lalu.

Dalam pertandingan satu lawan satu itu, Ahmad meraih 388 undi, manakala Hasni yang juga bekas Pengerusi UMNO Johor pula mendapat 291 undi.

Seramai 690 perwakilan daripada 117 cawangan terbabit dalam proses pemilihan kali ini yang diadakan di Dewan Jubli Intan Sultan Ibrahim, Pontian, pada Sabtu (18 Mac 2023).

Hasni telah menyandang jawatan Ketua UMNO Bahagian Pontian sejak 2001, manakala Ahmad pula menjawat jawatan Timbalan Ketua UMNO Bahagian Pontian sejak 2008.

Pertembungan di antara Hasni dan Ahmad disifatkan media sebagai antara pertandingan ketua bahagian paling sengit pada pemilihan UMNO kali ini.

Hasni berbekalkan reputasi besar apabila 22 tahun menerajui UMNO Bahagian Pontian, apatah lagi beliau pernah menjadi Pengerusi Badan Perhubungan UMNO Johor dari 2018 hingga Januari lalu.

Beliau juga dilantik sebagai Menteri Besar Johor selama dua tahun pada 2020, selain menjadi Ketua Pembangkang Johor, dua tahun sebelumnya.

Paling cemerlang apabila Hasni berjaya mengemudi UMNO dan Barisan Nasional (BN) Johor untuk memenangi Pilihan Raya Negeri (PRN) Johor tahun lalu, selepas mencatat kemenangan selesa melebihi majoriti dua pertiga apabila berjaya memperoleh 40 daripada 56 kerusi.

Bagaimanapun, janji untuk melantiknya semula sebagai Menteri Besar tidak ditunaikan oleh kepimpinan tertinggi UMNO.

Ahmad juga adalah pemimpin berpengalaman, apatah lagi beliau adalah Ahli Parlimen Pontian sejak 2008 dan aktif terbabit dengan pelbagai aktiviti turun padang dan bertemu masyarakat Pontian.

Ahmad berpengalaman luas apabila pernah menjawat pelbagai jawatan tertinggi parti peringkat nasional termasuk dilantik sebagai Ketua Penerangan UMNO pada 2009 selain Pengerusi Biro Publisiti dan Penerangan BN pada 2012.

Ahmad juga ketika ini menjawat jawatan Timbalan Menteri termasuk Timbalan Menteri Kewangan I, selain pernah dilantik sebagai Timbalan Menteri Perdagangan dan Industri Antarabangsa I (2015-2018), Timbalan Menteri Kewangan II (2013-2015) dan Timbalan Menteri di Jabatan Perdana Menteri (2009-2013).


4,633 kes libatkan 107 kluster pendidikan dikesan sejak awal Januari

Kementerian Pendidikan (KKM) memaklumkan seramai 4,633 individu yang ada kaitan dengan pendidikan, terutama pelajar, telah dijangkiti Covid-19 sejak 1 Januari hingga semalam, 25 Januari 2022.

“Peningkatan ketara dicatatkan selepas pembukaan sesi persekolahan pada tahun 2022 berbanding sesi persekolahan pada tahun 2021.

“Pada Minggu Epidemiologi (ME) 1 tahun 2022, hanya terdapat tiga kluster pendidikan direkodkan. Namun kenaikan kluster dilihat pada permulaan sesi sekolah pada ME ke-2 di mana 15 kluster telah direkodkan dan peningkatan sebanyak 313 peratus pada ME ke-3.

“Pada ME ke-4, sehingga 25 Januari 2022, sebanyak 26 lagi kluster pendidikan telah dilaporkan,” kata Ketua Pengarah Kesihatan Tan Sri Dr Noor Hisham Abdullah dalam kenyataan hari ini.

Secara keseluruhan, katanya, daripada 107 kluster pendidikan, kategori institusi pendidikan Kementerian Pendidikan Malaysia (KPM) menyumbang bilangan tertinggi iaitu sebanyak 56 kluster atau 52.3 peratus.

Ini diikuti kategori pendidikan lain sebanyak 24.3 peratus, kategori pendidikan tinggi (20.6 peratus), dan institusi pendidikan swasta berdaftar dengan KPM (2.8 peratus), katanya.

Dr Noor Hisham berkata daripada 4,633 keseluruhan kes kluster pendidikan, sebanyak 4,092 kes atau 88.3 peratus telah lengkap menerima vaksin dan 112 kes (2.4%) pula telah menerima dos penggalak.

“Majoriti kes yang dilaporkan hanya bergejala ringan iaitu kategori 1 dan 2 sebanyak 99.7 peratus atau 4,621 kes, manakala hanya 0.2 peratus (12 kes) lagi terdiri daripada kategori 3 dan 4. Semua 12 kes tersebut berada dalam keadaan stabil dan dirawat di fasiliti kesihatan,” katanya.

Menurutnya hasil siasatan yang dijalankan oleh Pejabat Kesihatan Daerah (PKD) ke atas kes dan kluster yang dilaporkan itu, jangkitan berpunca daripada beberapa sebab iaitu:

KKM katanya, telah menyediakan beberapa garis panduan saringan Covid-19 bagi sektor pendidikan dalam Strategi Pengujian Covid-19 Kebangsaan.

Beliau berkata, bagi sekolah rendah dan prasekolah pelbagai agensi perlu melakukan ujian pengesanan Covid-19 menggunakan RTK-Ag ke atas 10 peratus daripada kohort murid yang hadir ke sekolah pada setiap minggu.

Ujian itu perlu dipantau oleh pihak sekolah dan PKD. Tujuan aktiviti ini diadakan adalah untuk mengesan awal kes Covid-19 dalam kalangan murid sekolah.

Dr Noor Hisham berkata, susulan peningkatan kes dan kluster berkaitan pendidikan, KKM telah berbincang dengan KPM, Jabatan Kesihatan Negeri (JKN), Makmal Kesihatan Awam Kebangsaan (MKAK), Kementerian Pengajian Tinggi (KPT), Jabatan Perpaduan Negara Dan Integrasi Nasional (JPNIN), dan Jabatan Kemajuan Islam Malaysia (JAKIM), pada 22 Januari lalu.

Antara cadangan penambahbaikan bagi mengurangkan risiko penularan jangkitan Covid-19 dalam kalangan pelajar dan warga pendidikan ialah:


Laporan polis terhadap cikgu, anak murid

Satu laporan polis dibuat terhadap Perdana Menteri Datuk Seri Anwar Ibrahim serta Timbalannya, Datuk Seri Ahmad Zahid Hamidi berikutan tohmahan dan pernyataan berbentuk falasi dan mengelirukan terhadap parti itu serta pimpinannya, yang berlegar sejak dari terbentuknya kerajaan campuran beberapa bulan lalu.

Laporan tersebut dibuat Ketua Penerangan Armada, Mohd Ashraf Mustaqim Badrul Munir yang mendakwa tindakan tersebut menggambarkan wujud satu konspirasi jahat terhadap kepimpinan Bersatu.

Katanya, kata-kata tersebut tampak telah membawa kepada pertuduhan dihadapi Ketua Penerangan Bersatu, Datuk Wan Saiful Wan Jan, hari ini.

Menurutnya, fitnah itu juga dibuat untuk tujuan politik bagi menimbulkan kebencian dan kemarahan orang awam serta menyemarakkan keresahan rakyat terhadap Muhyiddin, Perikatan Nasional (PN) dan Bersatu.

“Konspirasi jahat ini dapat dilihat apabila Zahid yang menghadapi lebih 40 pertuduhan di mahkamah, pernah mengumumkan bahawa kluster mahkamah yang baharu akan datang dari PN dan Bersatu.

“Konspirasi ini juga terlihat apabila Anwar mengumumkan bahawa kerajaan di bawah Muhyiddin telah menyelewengkan RM600 billion pakej rangsangan ekonomi.

“Dan nilai RM600 billion itu kemudian berubah-ubah sebelum timbul pula cerita menyatakan Muhyiddin serta Bersatu mendapat komisen antara tiga hingga lima peratus daripada kontraktor-kontraktor projek kerajaan, hingga memberi gambaran palsu kononnya PN dan Bersatu mendapat habuan bernilai RM4.5 bilion,” katanya.

Dalam laporan itu, Mohd Ashraf turut meminta pihak polis menyiasat dakawaan menyatakan Anwar membuat ugutan terhadap Muhyiddin serta kepimpinan PN.

“Perdana Menteri pernah memberikan peringatan kepada Muhyiddin agar jangan mencabarnya kerana kononnya terdapat proses dan prosedur tidak dipatuhi selain ada beberapa syarikat berkepentingan atau berkaitan keluarga Presiden Bersatu itu terlibat dengan penyelewengan tersebut.

“Selain itu Anwar juga turut pernah ‘menasihatkan’ Setiausaha Agung PAS, Datuk Seri Takiyuddin Hassan agar tidak bersikap gopoh kerana beliau Menteri Kewangan dan memiliki fail berhubung hal tersebut,” katanya.

Justeru, Mohd Ashraf berkata tindakan membuat laporan polis itu adalah bagi mengekang perbuatan jenayah dan salah guna kuasa pemimpin kerajaan yang mempergunakankan agensi penguat kuasa untuk menyalahgunakan proses undang-undang bagi membawa ‘kerosakan’ terhadap Muhyiddin serta Bersatu.

“Perbuatan mereka akan melumpuhkan demokrasi Malaysia dan amat bercanggah dengan keluruhan Perlembagaan serta undang-undang. Saya memohon pihak polis menyiasat perkara ini dan mendakwa pihak-pihak terbabit demi menjamin keamanan serta keselamatan negara,” katanya. – Warta Rakyat


Bersatu umum Ketua Sayap Bersekutu baharu ganti MP Segamat

Dr Chong Fat Full dilantik sebagai Ketua Sayap Bersekutu Bersatu yang baharu bagi menggantikan Ahli Parlimen Segamat, Datuk Seri Dr Santhara yang berundur sebelum ini.

Pengumuman lantikan tersebut dibuat selepas Majlis Pimpinan Tertinggi (MPT) bermesyuarat semalam yang dipengerusikan Tan Sri Muhyiddin Yassin.

Dalam satu kenyataan, Setiausaha Agung Bersatu Datuk Seri Hamzah Zainudin berkata langkah melantik Fat Full akan diharap dapat merancakkan lagi gerak kerja parti ke arah persediaan menghadapi pilihan raya umum ke-15 (PRU-15)

“Pelantikan-pelantikan ini adalah sebahagian daripada ketetapan penting bagi melengkapkan struktur organisasi pilihan raya parti di peringkat pusat dan ianya juga mencerminkan kesiapsiagaan Bersatu menghadapi PRU-15 pada bila-bila masa,” katanya dalam satu kenyataan hari ini.

Selain itu, Bersatu juga mengumumkan pelantikan Puan Nur Fadzilah binti Kamaluddin sebagai Ketua Sayap Srikandi Muda (Penaja) dan Cik Suhainna binti Jamri sebagai Naib Ketua Sayap Srikandi Muda (Penaja).

Dalam pada itu, Fat Full menghargai lantikan tersebut dan menyasarkan untuk menarik lebih banyak penyertaan bukan Melayu ke dalam parti itu.

Justeru, beliau akan segera merangka strategi bagi merealisasikan rancangan itu sebagai persediaan berdepan PRU-15 yang boleh diadakan pada bila-bila masa sahaja.

“Sebaik sahaja dilantik sebagai Ketua Sayap Bersekutu Bersatu, saya mahu menarik lebih ramai dalam kalangan orang bukan Melayu sertai Bersatu.

“Saya turut terharu dan berbesar hati dengan kepercayaan pucuk pimpinan Bersatu ini. Justeru, tanggungjawab yang diberikan ini akan digalas sebaik mungkin dengan membantu parti.

“Saya akan segera mengadakan mesyuarat bersama pimpinan sayap termasuk di negeri bagi merangka pelan serta strategi bagi menarik sokongan kaum bukan Melayu terhadap parti,” katanya dipetik laporan media.

Dalam pada itu, Fat Full berkata Santhara yang juga mantan ketua sayap berkenaan turut memberi jaminan akan memberi bantuan sewajarnya.

“Santhara adalah pemimpin berpengalaman dan sudah pasti kami akan memanfaatkan pengalamannya bagi mengukuhkan sayap ini,” katanya.

Menurut beliau, Sayap Bersekutu Bersatu perlu bekerja keras bagi menangkis salah faham masyarakat bukan Melayu terhadap parti selain menangkis kritikan parti lawan.


Kerajaan sedia teruskan RoL, bina River City di ibu kota

Kementerian Wilayah Persekutuan bersedia meneruskan Program Sungai Nadi Kehidupan (RoL) bagi memastikan sungai di ibu kota kekal bersih dan indah, kata menterinya, Tan Sri Annuar Musa.

Beliau berkata, kerajaan juga akan membina ‘River City’ di bahagian utara RoL 1.0 menggunakan teknologi di mana air sungai yang kurang berkualiti akan berada di bawah.

“Airnya kurang baik berada di bawah, manakala sungai di tahap kualiti rekreasi akan berada di atas, dalam bentuk dua tingkat,” katanya kepada pemberita selepas melancarkan figura Ejen Ali, sebagai ikon kempen kesedaran alam sekitar, di ibu negara hari ini.

Katanya, perancangan untuk pembangunan RoL 2.0 itu, akan meliputi aspek pembangunan, pengindahan dan kaedah dalam mengawal banjir besar, di Kuala Lumpur.

“Perbincangan sedang dilaksanakan dengan pelbagai pihak termasuk swasta, untuk mengelakkan kebergantungan sepenuhnya kepada peruntukan atau dana Kerajaan Pusat semata-mata,” katanya.

Annuar berkata, beberapa syarikat termasuk swasta telah dipanggil, untuk membuat pembentangan kertas kerja tentang perkara itu dan syor-syor itu akan dilihat dengan teliti.

Pada masa sama beliau berkata, kementeriannya juga akan melihat bagaimana dapat memperketatkan penguatkuasaan undang-undang, sebagai usaha mengawal pencemaran alam sekitar terutamanya mengenai kepentingan penjagaan sungai.


Mahkamah tetapkan 14 Dis pendengaran permohonan Rosmah singkir hakim

Tarikh 14 Disember diputuska sebagai tarikh pendengarah berhubung permohonan Datin Seri Rosmah Mansor untuk menyingkirkan salah seorang Hakim Mahkamah Tinggi bersabit perbicaraan kes pengubahan wang haram dan pengelakan cukai.

Permohonan tersebut yang dibuat secara talian oleh peguam isteri Datuk Seri Najib Razak, Datuk Geethan Ram Vincent yang memberitahu tarikh tersebut ditetapkan oleh Catherine Nicholas sewaktu pengurusan kes berkenaan secara dalam talian.

Turut hadir pada prosiding itu ialah Timbalan Pendakwa Raya, Poh Yih Thinn.

“Mahkamah turut memerintahkan pihak-pihak memfailkan afidavit jawapan dan balas pada 19 dan 26 November. Selain itu, hujahan kedua-dua pihak perlu difailkan pada 3 dan 10 Disember ini,”kata peguam itu.

Pada 2 November lalu, Rosmah memfailkan permohonan tersebut bagi menghalang Hakim Mohamed Zaini Mazlan yang sedang mendengar kes rasuah berkaitan projek solar hibrid di Sarawak untuk terlibat dalam perbicaraan kes membabitkan tuduhan pengubahan wang haram dan pengelakan cukai yang akan mula dibicarakan Januari 2022.

Permohonan tersebut dibuat selepas Hakim Mohamed Zaini membenarkan permohonan pendakwaan untuk mencabar kredibiliti Rosmah dalam perbicaraan kes rasuah berkaitan projek solar hibrid dengan mengguna pakai keterangan yang dirakam sewaktu siasatan kes pengubahan wang haram dan pengelakan cukai.

Menurut notis tersebut, keterangan dan eksibit-eksibit yang telah dikemukakan di dalam perbicaraan kes solar yang mana ia secara langsung dan tidak langsung boleh mempengaruhi Hakim Mohamed Zaini sekiranya beliau mendengar kes pengubahan wang haram dan pengelakan cukai Rosmah.

“Pemohon mempunyai hak untuk mendapatkan suatu perbicaraan yang adil dan adalah dilindungi sebagai hak asasi di bawah Perlembagaan Persekutuan. Hak ini akan diprejudiskan secara teruk dan menjadi sia-sia sekiranya Hakim Mohamed Zaini mendengar perbicaraan kes (pengubahan wang haram) ini,” kata Rosmah dalam notis itu.

Pada 18 Februari lalu, Hakim Mohamed Zaini memerintahkan Rosmah untuk membela diri atas tuduhan meminta rasuah RM187.5 juta dan menerima suapan sebanyak RM6.5 juta berhubung tender membekal dan memasang tenaga solar hibrid di 369 sekolah di pedalaman Sarawak.

Rosmah kini sedang disoal balas oleh Timbalan Pendakwa Raya adhoc, Datuk Seri Gopal Sri Ram pada perbicaraan kes rasuah solar. Perbicaraan itu akan bersambung pada 8 Disember ini.


Menteri Sarawak kata MP DAP dungu isu penerbangan butik

Dua ahli Parlimen Sarawak bertelagah berhubung cadangan kerajaan negeri menubuhkan syarikat penerbangan butik.

Menteri Pelancongan, Kesenian dan Kebudayaan Sarawak, Datuk Abdul Karim Rahman Hamzah membidas Ahli Parlimen Bandar Kuching, Dr. Kelvin Yii dengan melabelkannya sebagai ‘dungu’ kerana mempersoalkan kemampanan ekonomi mempunyai syarikat dimiliki kerajaan negeri.

Ini susulan Yii pada kelmarin, mengingatkan kemungkinan jamin keluar (bailout) memberi kesan negatif kepada ekonomi negeri dan menggesa lebih banyak maklumat dikemukakan membabitkan kos projek, analisis kos manfaat, dan pihak yang terlibat.

Beliau juga menuntut kerajaan Sarawak bekerjasama dengan syarikat penerbangan nasional dan swasta dalam meningkatkan kesalinghubungan terutama di laluan domestik, dengan menawarkan insentif dan subsidi.

Bagaimanapun, Karim mempertahankan inisiatif penerbangan butik berkenaan, sambil menyatakan kerajaan perlu melaksanakan pelan besar itu walaupun tidak mengaut keuntungan memandangkan ‘Sarawak berada di pulau’, lapor Dayak Daily.

Katanya, rakyat Sarawak terpaksa menanggung tambang penerbangan terlampau mahal, terutama pada musim perayaan, dan penerbangan butik membuka laluan kepada kerajaan negeri menentukan harga tambang.

“Tiba-tiba ‘dungu’ ini datang. Apabila saya baca (kenyataan), saya kecewa. Apa yang sebenarnya beliau mahu sampaikan,” kata Karim dipetik sebagai berkata.

Dalam pada itu, Yii memberi maklum balas beliau sebenarnya ‘dungu’ jika tidak menuntut ketelusan dan kebertanggungjawaban dalam langkah berisiko itu kerana memberi kesan besar kepada negeri dan rakyatnya.

Beliau menyokong inisiatif demi kebaikan Sarawak, namun berpendirian tegas sama ada penerbangan butik merupakan langkah terbaik meningkatkan kesalinghubungan dan menstabilkan harga tambang.

“Jadi, berbanding menunjukkan ketelusan dan kebertanggungjawaban dengan kos keseluruhan projek, termasuk kajian kebolehlaksanaan dan kemampanan, serta analisis kos-manfaat, mereka akhirnya menggunakan gaya politik remeh dengan memberi ‘gelaran’ untuk mengelak isu sebenar,” katanya dalam kenyataan.

Yii berkata, kenyataan Karim itu mengesahkan desakan menubuhkan penerbangan butik adalah untuk ‘menstabilkan’ harga tambang penerbangan ketika musim perayaan dan menteri mengakui langkah itu tidak menguntungkan.

“Kita tidak mahu melihat selepas beberapa tempoh, kerajaan Sarawak tidak mempunyai pilihan apabila menggunakan sejumlah besar dana awam untuk jamin keluar syarikat penerbangan itu untuk terus beroperasi kerana tidak mampan,” katanya.


Saman 1MDB: Mahkamah arah anak tiri Najib serah dokumen melibatkan Jho Low

Semua dokumen berkaitan dengan ahli perniagaan, Low Taek Jho atau Jho Low perlu diserahkan anak tiri Datuk Seri Najib Razak kepada pihak 1Malaysia Development Berhad (1MDB).

1MDB berjaya mendapatkan perintah mahkamah terhadap anak tiri Najib, Riza Shahriz Abdul Aziz yang juga penerbit filem Wolf of Wall Street dan dua syarikat miliknya iaitu Red Granite Pictures Incorporated dan Red Granite Capital Limited untuk menyerahkan dokumen berhubung penyalahgunaan wang AS$248 juta syarikat itu.

1MDB dan tiga subsidiarinya, 1MDB Energy Holdings Limited, 1MDB Energy Limited dan 1MDB Energy (Langat) Limited sebelum ini menfailkan tuntutan saman terhadap sembilan entititi termasuk dua institusi kewangan luar dan 25 individu dalam usaha mendapatkan semula asetnya.

Peguam Datuk Hariharan Tara Singh yang mewakili Riza dan dua syarikat yang dinamakan sebagai defendan ketika dihubungi berkata penghakiman berhubung perkara itu disampaikan kepada pihak-pihak terlibat menerusi e-mel hari ini.

“Hakim juga memberi masa 30 hari untuk pihak-pihak defendan mematuhi perintah itu. Mahkamah juga menetapkan 12 September ini bagi pengurusan kes selanjutnya,” katanya dipetik laporan Utusan Malaysia.

Antara dokumen yang perlu diserahkan kepada 1MDB dan anak-anak syarikatnya ialah segala dokumen atau surat menyurat di antara Riza dan ahli perniagaan, Low Teck Jho atau Jho Low di antara 2008 hingga 2015.

Riza, Red Granite Pictures dan Red Granite Capital juga perlu memberikan butiran terperinci mengenai penerimaan wang berjumlah AS$248,173,104 yang didakwa sebagai pinjaman daripada kerabat diraja Arab Saudi dan diberikan melalui syarikat yang dikenali sebagai Alsen Chance Holdings Limited iaitu sebuah syarikat yang dimiliki secara benefisial oleh keluarga diraja Arab Saudi.

Red Granite Pictures dan Red Granite Capital juga perlu mengemukan dokumen yang memperincikan penggunaan dana tersebut antaranya dalam menghasilkan filem Wolf of Wall Street, perbelanjaan peribadi defendan ketiga (Red Granite Capital) dan pembelian beberapa hartanah di New York, California dan London.

Menurut writ saman yang difailkan pada 7 Mei lalu, plaintif mendakwa kesemua defendan telah menerima kira-kira AS$248 juta dalam dana yang dilesapkan daripada plaintif antara 2011 dan 2012 selain mendakwa mereka menggunakannya untuk kepentingan diri dan sekutu, termasuk bagi tujuan pembiayaan produksi filem dan pembelian pelbagai hartanah.

1MDB mendakwa firma guaman Shearman and Sterling membenarkan Riza serta ‘sekutunya’ iaitu ahli perniagaan dalam buruan Jho Low menggunakan akaun klien di firma itu itu untuk mengubah sejumlah besar dana yang diselewengkan.

Sehubungan itu, plaintif menuntut deklarasi bahawa defendan pertama (Riza) bertanggungjawab atas dana yang dilesapkan dan diterima atas alasan penerimaan berpengetahuan atau secara alternatifnya penolongan tidak jujur.

Writ saman itu juga menyebut, plaintif-plaintif berhak untuk dibayar balik dana yang dilesapkan dan diterima defendan pertama atas alasan menjadi kaya secara tidak adil (unjust enrichment).

Sementara itu menurut penyataan pembelaan Riza dan dua syarikatnya, dia mendakwa memperoleh pinjaman daripada keluarga diraja Arab Saudi atau International Petroleum Investment Company (IPIC ) untuk menerbitkan beberapa filem di Amerika Syarikat dan bukannya daripada dana 1MDB.

IPIC merupakan syarikat yang ditubuhkan di Abu Dhabi yang pada ketika itu Pengarah Urusannya adalah Khadem Abdullah Al-Qubaisi, yang merupakan bekas pembantu Sheikh Mansour Zayed Al Nahyan iaitu Timbalan Perdana Menteri Emiriah Arab Bersatu dan juga ahli keluarga diraja.


Perbincangan elak tiga penjuru wajar diusahakan semua parti: Muhyiddin

Semua parti wajar duduk semeja berbincang bagi mengelakkan pertembungan banyak penjuru pada pilihan raya umum ke-15 (PRU-15) yang kelak bakal mengundang padah kepada rakyat dan negara.

Gesaan itu dibuat Pengerusi Perikatan Nasional (PN), Tan Sri Muhyiddin Yassin kerana sekiranya berlaku senario pertembungan banyak penjuru akan mengakibatkan golongan kleptokrat dan kluster mahkamah akan kembali berkuasa.

“Persoalannya bersediakah kita nak duduk? Apakah asas yang mereka nak bincang, nak runding dan bilakah dapat diputuskan perkara itu supaya naratif yang kita nak buat difahami oleh semua.

“Kalau tak faham nanti orang kata ini apa pasal buat macam ni? Kenapa dia lawan dia?

“Pada saya setakat ini belum ada pertemuan rasmi atau perbincangan yang nak dibuat.

“Saya fikir ada wajar juga usaha ini dapat diberi perhatian oleh semua pimpinan parti-parti terlibat,” katanya kepada pemberita pada majlis rumah terbuka Aidilfitri Parlimen Pagoh di Pagoh, hari ini.

Muhyiddin mengulas tentang perkembangan rundingan antara PN dan parti-parti lain termasuk Pakatan Harapan (PH) sebagai persediaan menentang BN pada PRU-15.

Beliau turut mengesahkan bahawa masih belum ada inisiatif rasmi berhubung perkara itu dan setakat ini, mereka masih ‘meninjau kemungkinan-kemungkinan’.

“Tetapi itu belum sampai ke satu tahap yang dikatakan sudah selesai atau mendapat keputusan,” jelasnya.

Dalam perkembangan berkaitan, Ahli Parlimen Pagoh itu senada dengan Presiden PAS, Tan Sri Abdul Hadi Awang yang menyarankan agar pembahagian kerusi antara parti-parti komponen PN diselesaikan segera.

Beliau berpandangan, langkah itu membolehkan jentera dan pimpinan parti-parti dalam PN membuat persiapan awal memandangkan mereka sudah tahu siapa yang akan bertanding.

“Jadi kalau kita boleh selesaikan awal masalah itu boleh kita atasi supaya tidak mengganggu usaha kita untuk memenangi PRU-15,” ujarnya.

Muhyiddin bimbang masalah akan berlaku sekiranya calon diumumkan pada saat-saat terakhir sehingga menyebabkan isu-isu berbangkit tidak dapat diselesaikan.

“Ia akan membawa kesan kepada keputusan pengundi yang keluar sama ada menang atau kalah.

“Bagi saya, elok runding sekarang. Bila pilihan raya tak tahu lagi,” katanya.


Pelan Pemulihan Negara selepas Covid-19 dirangka: Perdana Menteri

Perdana Menteri Tan Sri Muhyiddin Yassin berkata kerajaan sedang merangka Pelan Pemulihan Negara (PPN) sebagai persiapan untuk negara keluar daripada pandemik Covid-19 apabila mencapai satu peringkat yang munasabah.

Katanya pelan itu dibuat berdasarkan kepada data, sains dan semua persiapan yang dilakukan termasuk dari segi pengurusan Covid-19, ekonomi, program vaksinasi dan lain-lain, akan dibentangkan kepada Majlis Keselamatan Negara (MKN) dalam tempoh seminggu akan datang.

PPN itu antara lain bertujuan memastikan sistem kesihatan negara tidak runtuh ekoran pandemik Covid-19, selain menjadikan isu ekonomi rakyat juga akan menjadi antara fokus utama.

“Beberapa menteri utama yang terbabit sudahpun duduk membentangkan secara kasar kepada saya. Pada dasarnya baik, tetapi belum lagi diperhalusi.

“Sudah sampai masa kita nak tetapkan satu ‘exit strategy’ atau pelan pemulihan negara untuk kita keluar dari masalah ini, tetapi ini adalah cabaran yang besar bergantung pada kerjasama dan sokongan semua pihak,” katanya selepas melawat Pusat Pemberian Vaksin (PPV) Bergerak di Projek Perumahan Rakyat (PPR) Sri Johor, Bandar Tun Razak di Kuala Lumpur hari ini.

Hadir sama Menteri Wilayah Persekutuan Tan Sri Annuar Musa.

Beliau berkata, ‘exit plan’ itu akan dibentangkan kepada rakyat secara fasa demi fasa sehingga usaha kerajaan dalam melandaikan jangkitan Covid-19 dan pemulihan semula ekonomi negara berjaya dilaksanakan.

Sementara itu, Perdana Menteri juga berkata kerajaan sedang mengkaji kewajaran menetapkan suatu tarikh tutup untuk rakyat mendaftar dalam Program Imunisasi Covid-19 Kebangsaan (PICK).

“Sekarang adalah secara ‘open ended’ dan ia bagus. Tetapi sekiranya ada tarikh… katakanlah 1 Julai, mereka yang belum daftar, mesti mendaftar.

“Semua akan ada dalam sistem dan kita boleh merancang fasa demi fasa sehinggalah semua selesai (mereka yang mendaftar). Kita sedang melihat adakah wajar untuk menetapkan tarik sebegitu,” katanya.


COVAX tandatangan perjanjian beli 550 juta vaksin China

Global Alliance for Vaccines and Immunization (GAVI) memaklumkan COVAX telah menandatangani perjanjian dengan dua syarikat farmaseutikal dari China untuk membeli lebih setengah bilion vaksin Covid-19 menjelang pertengahan tahun 2022.

Dalam perjanjian itu, pembekal vaksin China Sinopharm dan Sinovac akan mula menyediakan 110 juta dos dengan kadar segera. Inisiatif ini bertujuan menyediakan vaksin kepada semua negara tanpa mengira status.

Perjanjian itu telah dibuat ketika ‘varian Delta menimbulkan risiko yang semakin tinggi terhadap sistem kesihatan di seluruh dunia’, kata GAVI dalam kenyataannya.

GAVI juga melaporkan telah membeli 170 juta vaksin Sinopharm dan 380 juta vaksin Sinovac.

Perjanjian ini telah dibuat ketika keberkesanan vaksin keluaran China dipertikaikan oleh kebanyakkan negara, terutama bagi berdepan varian Delta yang mudah tersebar.

Isnin lalu, pihak berkuasa kesihatan Thailand melaporkan semua kakitangan kesihatannya akan menerima suntikan tambahan AstraZeneca atau Pfizer, setelah hampir 618 daripada 677,000 pegawai perubatannya yang menerima dua dos Sinovac diuji positif Covid-19.

Daripada jumlah positif itu, hanya dua orang yang jatuh sakit termasuk seorang jururawat yang meninggal dunia.

“Bagaimanapun, semua vaksin tersebut terbukti efektif dalam mencegah kemasukan ke hospital dan dari kematian,” kata pegawai Kementerian Luar Negeri, Pensom Lertsithichai.

Katanya, pekerja perubatan lebih terdedah kepada jangkitan Covid-19 yang dapat menyumbang kepada ‘kegagalan kesan vaksinasi’.

Pegawai di Singapura melaporkan kepada Reuters, minggu lalu kerajaan republik itu telah mengecualikan suntikan vaksin Sinovac kerana data kajian bagi keberkesanan vaksin itu tidak mencukupi terutamanya terhadap varian Delta.

Bagaimanapun, penggunaan vaksin Sinopharm dan Sinovac telah disahkan oleh Pertubuhan Kesihatan Sedunia (WHO).

Setakat ini, hasil kajian menunjukkan vaksin Sinopharm dan Sinovac mempunyai keberkesanan yang lebih rendah terhadap Covid-19 berbanding vaksin mRNA.

Dalam hasil kajian di Brazil, Sinovac dikatakan mempunyai keberkesanan sekitar 50 peratus terhadap gejala Covid-19, dan keberkesanan 100 peratus terhadap penyakit kronik.

Menurut WHO, keberkesanan Sinopharm pula untuk pesakit bergejala dan pesakit di hospital dianggarkan sebanyak 79 peratus.

Selain itu, vaksin Pfizer, BioNTech dan Moderna yang mempunyai keberkesanan lebih 90 peratus terhadap gejala Covid-19 juga telah menandatangani perjanjian dengan COVAX.

COVAX telah mengikat kontrak dengan pengeluar dan dijangka kira-kira 3.8 bilion dos vaksin dan sebahagian 1.9 bilion daripadanya akan dibekalkan pada akhir tahun ini.

Menurut Tabung Kanak-Kanak Pertubuhan Bangsa-Bangsa Bersatu (UNICEF), lebih 107.5 juta dos vaksin telah dihantar melalui COVAX ke lebih 135 negara. – Agensi


Presiden MIC sahkan surat Zahid menipu Agong yang didedah Annuar Musa

Pendedahan surat yang dikongsi mantan Tan Sri Annuar Musa yang didakwanya menipu Yang di-Pertuan Agong disahkan tulen oleh Presiden MIC, Datuk Seri SA Vigneswaran hari ini.

Terdahulu, mantan Setiausaha Agung Barisan Nasional (BN) itu berkongsi dalam akaun Facebooknya surat dihantar Datuk Seri Ahmad Zahid Hamidi kepada Agong mengatakan semua Ahli Parlimen (MP) gabungan itu menyokong Pengerusi Pakatan Harapan (PH) Datuk Seri Anwar Ibrahim sebagai Perdana Menteri (PM), walhal tiada keputusan sedemikian diputuskan.

Annuar mempersoalkan tindakan Zahid yang dianggap membelakangi keputusan Dewan Tertinggi BN untuk tidak membuat pendirian berhubung gabungan mana yang akan disokong mereka.

“Beliau (Zahid) mengaku menghantar surat itu selepas 10 Ahli Parlimen BN menarik balik sokongan mereka kepada (Pengerusi Perikatan Nasional) Tan Sri Muhyiddin (Yassin) dan BN membuat keputusan untuk kekal berkecuali,” katanya dipetik laporan Malaysiakini.

Pengakuan Vigneswaran ini secara tidak langsung menunjukkan Zahid membuat keputusan sendiri sehingga menghantar surat yang menipu Agong kononnya BN menyokong Anwar sebagai calon PM Ke-10.

Terdahulu, Unit Komunikasi BN menafikan surat yang telah tersebar itu selepas dikongsi oleh Annuar.

Terdahulu, sekumpulan akar umbi UMNO akan membuat laporan polis terhadap Zahid susulan dakwaan menipu Agong selepas tular surat tersebut.

Pengerusi BN itu didakwa menghantar surat kepada Agong pada 22 November dengan mengatakan semua 30 Ahli Parlimen parti itu bersetuju untuk menyokong Anwar sebagai PM Ke-10.

Wakil kumpulan tersebut, Datuk Tun Faisal Ismail Aziz yang juga mantan Timbalan Ketua Bahagian UMNO dalam satu mesej kepada media memberitahu satu laporan polis akan dibuat di IPD Putrajaya petang ini.

“Satu laporan polis berkaitan Surat Pengerusi BN yang didakwa cuba menipu DYMM YDPA (Agoni) akan dibuat di IPD Putrajaya pada jam 4.15 petang hari ini, 23 November 2022.

“Mohon jasa baik dan bantuan pihak media untuk membuat liputan,” kata kenyataan ringkas tersebut.


Rasuah: Hakim tolak 3 perenggan kenyataan SUA Zahid, tak relevan

Mahkamah Tinggi Kuala Lumpur hari ini menerima sebahagian besar kenyataan saksi bekas Setiausaha Akhbar Datuk Seri Ahmad Zahid Hamidi dalam perbicaraan rasuah Presiden UMNO itu melibatkan dana Yayasan Akalbudi (YAB).

Hakim Datuk Collin Lawrence Sequerah bagaimanapun berkata mahkamah membenarkan bantahan pihak pendakwaan terhadap tiga perenggan iaitu baris terakhir dalam perenggan 17 dan 22 serta keseluruhan perenggan 18 dikeluarkan daripada keterangan saksi Mejar Jeneral (B) Datuk Fadzlette Othman Merican Idris Merican, yang merupakan saksi pembelaan kedua.

Pernyataan itu dikatakan menyentuh mengenai isu kredibiliti bekas Setiausaha Eksekutif Zahid, iaitu Mejar Mazlina Mazlan @ Ramly, dipadamkan daripada dokumen berkenaan.

Pernyataan saksi Fadzlette yang juga bekas setiausaha akhbar dan saksi pembelaan kedua bagi pihak Zahid keseluruhannya mengandungi 34 perenggan. Dia kini memegang jawatan sebagai Pengarah Media Presiden UMNO.

Sequerah dalam keputusannya berkata, selain daripada tiga perenggan yang dipadamkan itu, beliau mendapati perenggan lain adalah berkaitan fakta secara langsung kepada isu yang membentuk teras kes pembelaan Zahid.

“Saya dapati soalan selebihnya, (perenggan) 16 hingga 30 (kenyataan saksi) berkaitan fakta secara langsung dalam isu yang menjadi teras kes pembelaan dan oleh itu, bukanlah perkara sampingan di bawah Seksyen 153 Keterangan. Akta 1950.

“Berhubung perenggan 16 dan 17, saya bersetuju dengan pembelaan bahawa perkara yang terkandung adalah pengenalan naratif bagaimana saksi pembelaan (Fadzlette) mengenali saksi ke-90 pendakwaan, Mazlina,” katanya.

Pada 19 September lalu, pihak pendakwaan membantah sebahagian kenyataan saksi oleh Fadzlette atas alasan ia tidak relevan dan tidak boleh diterima.

Fadzlette memberi keterangan pembelaan Zahid di mana bekas Timbalan Perdana Menteri itu didakwa menyeleweng RM31 juta dana YAB.

Zahid bersama pasukan guamannya sebahagian besarnya menyalahkan Mazlina kerana menggunakan dana amal itu untuk antara lain membayar bil kad kredit Zahid dan isterinya.

Ahli Parlimen Bagan Datuk itu, yang turut menjadi saksi pembelaannya, menegaskan bahawa Mazlina telah bertindak atas kerelaan dirinya untuk menggunakan dana kebajikan ini bagi membuat pembayaran.

Zahid membela diri terhadap 47 pertuduhan, iaitu 12 kes pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit dana milik YAB.

Bagi pertuduhan pecah amanah Zahid didakwa menggunakan dana itu untuk membuat enam pembayaran bagi penggunaan kad kredit peribadi dan polisi insurans serta lesen kenderaan peribadinya, pemindahan wang kepada firma guaman dan sumbangan kepada Persatuan Bola Sepak Polis Diraja Malaysia.


Sidang Dewan Rakyat tegang selepas kenyataan Menteri KDN kata ‘kita buat kerja tuhan’

Ketegangan tercetus dalam Dewan Rakyat hari ini susulan Menteri Dalam Negeri, Datuk Seri Saifuddin Nasution Ismail mengeluarkan kenyataan kontroversi menyerang blok pembangkang berhubung isu isu bangsa, agama dan raja.

Saifuddin Nasution ketika menggulung Laporan Tahunan dan Penyata Kewangan Suruhanjaya Hak Asasi Manusia (SUHAKAM) menegur ahli politik yang didakwanya ‘membuat kerja tuhan’ dengan menuduh pihak lawan sebagai tidak beriman dan berakidah hanya kerana berbeza pendirian politik.

“Sokong kita, namanya beriman dan berakidah. Tak sokong kita (ertinya) tak beriman, tak berakidah. Kita buat kerja tuhan. Ini satu masalah baharu dalam negara kita.

“Islam agama keamanan, kasih sayang, agama yang mengharapkan kita hormat-menghormati, menganjurkan kita berkasih sayang, agama yang indah, tapi akhlak dan pembawaan politik kita memesongkan ajaran Islam,” katanya di Dewan Rakyat.

Susulan itu, Ahli Parlimen (MP) Jasin Zulkifli Ismail kemudian bangun mencelah penggulungan itu dan meminta Saifuddin ‘tidak membuat fitnah dan cakap benda yang mengarut’.

“Di mana fitnahnya? Di mana kenyataan saya itu salah?” soal Saifuddin Nasution.

“Kenyataan itu mengandungi unsur fitnah, bertujuan jahat,” jawab Zulkifli, yang menggesa Saifuddin Nasution memberi tumpuan pada idea dan pandangan yang bermanfaat.

Tidak berpuas hati dengan jawapan itu, Saifuddin Nasution sekali lagi bertanya mengapa ucapannya yang menyebut Islam sebagai agama yang indah, keamanan dan mengajak manusia hormat menghormati dianggap salah, sebelum Zulkifli mengulangi jawapan yang sama.

Situasi itu menyebabkan Dewan Rakyat bertukar kecoh, sebelum MP Jelutong RSN Rayer bangun mengikut Peraturan Mesyuarat 36(4) bagi menuntut Speaker Dewan Rakyat, Datuk Ramli Mohd Nor mengarahkan Zulkifli menarik balik perkataan ‘mengarut’ yang ditujukan pada Saifuddin Nasution.

Dalam pertimbangannya, Ramli bersetuju bahawa perkataan ‘mengarut’ itu tidak berperlembagaan dan mengarahkan Ahli Parlimen Jasin itu menarik balik perkataan berkenaan.

“Saya tidak akan menarik balik kerana saya tidak melakukan kesalahan,” kata Zulkifli, sebelum Ramli beberapa kali bertanyakan kembali sama ada benar Ahli Parlimen Jasin itu mahu membantah keputusannya.

Keengganan Zulkifli menarik balik perkataan itu terus mencetuskan kekecohan dalam Dewan Rakyat, dengan beberapa Ahli Parlimen pembangkang bangun mempertahankannya, manakala Ahli Parlimen kerajaan menggesa Ahli Parlimen Jasin itu mematuhi perintah Speaker.

“Patuhi perintah Speaker. Jangan biadab,” kata Rayer, yang mengundang kemarahan Zulkifli dan beberapa Ahli Parlimen pembangkang lain.

“Kita sebagai Ahli Parlimen terikat dengan peraturan…Kalau Yang Berhormat (YB) tidak mahu (patuh arahan), cakap tidak mahu. Saya boleh rujuk pada jawatankuasa (Jawatankuasa Hak dan Kebebasan Parlimen),” kata Ramli, yang kekal tenang mengawal situasi kecoh itu.

Selepas berulang kali enggan menarik balik, Zulkifli secara tiba-tiba mengubah pendirian sebaik saja Ramli mahu membuat keputusan merujuknya kepada jawatankuasa berkenaan.

“Kerana saya dipaksa, maka saya menarik balik,” kata Ahli Parlimen Jasin itu, menyebabkan Ramli tersenyum sinis sebelum menerima keputusan Zulkifli.

Bagaimanapun, kekecohan itu tidak berakhir apabila MP Pendang Datuk Awang Hashim pula bangun menggunakan Peraturan Mesyuarat 36(4) bagi meminta Speaker mengarahkan Rayer menarik balik perkataan ‘biadab’ yang ditujukan pada Zulkifli.

Bekas Timbalan Menteri Sumber Manusia itu juga mendakwa Rayer tiada hak untuk mencelah kerana apa yang dibincangkan antara Zulkifli dan Saifuddin Nasution adalah membabitkan agama Islam, sedangkan Ahli Parlimen Jelutong itu bukan penganut Islam.

“Saya memutuskan itu (perkataan biadab) juga tidak berperlembagaan dan minta YB Jelutong tarik balik,” katanya, namun menolak isu perbezaan agama yang dibangkitkan Awang.

“Tak ada masalah. Saya tarik balik biadab, saya guna perkataan kurang sopan,” kata Rayer, sebelum Saifuddin Nasution menyambung penggulungannya.


Malaysia bangga dijadikan contoh kendali jemaah haji: Menteri agama

Pujian Arab Saudi berhubung kecekapan Malaysia dalam mengendalikan operasi haji adalah sesuatu yang amat bermakna buat negara, kata Menteri di Jabatan Perdana Menteri (Hal Ehwal Agama) Datuk Idris Ahmad.

Menurutnya, rekod cemerlang Tabung Haji itu tidak hadir begitu sahaja tetapi ia adalah usaha berterusan dengan kerjasama erat antara petugas serta jemaah haji Malaysia.

“Sangat membanggakan apabila Menteri Haji dan Umrah Arab Saudi Dr Taufiq Fawzan Al-Rabiah mengungkapkannya di hadapan barisan pemimpin Islam dari pelbagai negara Islam dan menasihatkan mereka untuk menjadikan Malaysia sebagai contoh terbaik.

“Ia kebanggaan kepada kita. Panel-panel lain juga ada menyebut tentang pengurusan Malaysia dan TH. Apa (kelebihan) yang diberi kepada Malaysia oleh Arab Saudi bukan berlaku begitu sahaja tetapi mestilah berdasarkan merit dan rekod baik,” katanya.

Beliau berkata demikian kepada pemberita selepas menyampaikan ucapan pada Simposium Perdana Haji di Makkah pada Isnin.

Pada musim haji tahun ini, Malaysia diiktiraf sebagai negara pertama yang memperoleh permit pengoperasian hospital di Arab Saudi, menjadi negara pertama yang memilih waktu melontar serta terpilih antara lima negara dalam program Makkah Route.

Sementara itu, Idris yang berucap dalam bahasa Arab sempat berkongsi tentang peranan yang dimainkan TH sejak 59 tahun lepas dan model pengurusan agensi itu.

Beliau juga menyentuh berkaitan kesiapsiagaan TH dalam memastikan kesihatan jemaah berada pada tahap terbaik, pematuhan terhadap arahan kerajaan Arab Saudi serta usaha TH dalam membangunkan aplikasi digital untuk kegunaan jemaah di Tanah Suci. – Bernama


PKP 3.0 dua minggu lagi satu tempoh kritikal: KP Kesihatan

Ketua Pengarah Kesihatan Tan Sri Dr Noor Hisham Abdullah menegaskan, tempoh dua minggu lagi pelaksanaan Sekatan Pergerakan Penuh (SPP) atau ‘total lockdown’ akan datang merupakan tempoh yang kritikal untuk negara.

“Tempoh dua minggu ‘lockdown’ akan datang kritikal,” katanya menerusi akaun Twitter beliau malam tadi.

Beliau berkata dalam tempoh berkenaan, kerjasama semua pihak amat diperlukan untuk membantu melandaikan lekuk Covid-19, yang masih mencatatkan bilangan kes harian yang tinggi.

Namun, pada masa sama beliau turut kesal dengan tindakan sesetengah pihak yang masih melakukan pergerakan yang tidak perlu, termasuk perhimpunan seperti parti keramaian dan majlis.

“Ini adalah sesuatu yang tidak bertanggungjawab,” katanya.

Beliau sekali lagi mengingatkan orang ramai supaya duduk di rumah dan keluar hanya jika perlu bagi mengelak dijangkiti virus Covid-19.

“Sila duduk di rumah, kerana jika anda dan keluarga dijangkiti Covid-19, kita tidak ada katil ICU yang mencukupi,” katanya.

Pada Sabtu, negara merekodkan 5,793 kes baharu harian Covid 19 berbanding 6,849 kes pada Jumaat, manakala jumlah kes sembuh dalam tempoh 24 jam juga sekali lagi mencatatkan angka tertinggi sejak pandemik itu melanda Malaysia, dengan 8,334 kes berbanding 7,749 pada Jumaat.

Kerajaan pada 28 Mei lepas memutuskan untuk melaksanakan ‘total lockdown’ sektor sosial dan ekonomi fasa pertama di seluruh negara bagi tempoh 14 hari bermula 1 hingga 14 Jun.

Bagaimanapun, sidang Khas Majlis Keselamatan Negara (MKN) yang dipengerusikan Perdana Menteri Tan Sri Muhyiddin Yassin pada Jumaat menerima cadangan dan pembentangan dari Kementerian Kesihatan Malaysia (KKM) dan bersetuju melanjutkan Perintah Kawalan Pergerakan (PKP) 3.0 selama dua minggu lagi.

Menteri Kanan (Kluster Keselamatan) Datuk Seri Ismail Sabri Yaakob berkata PKP 3.0 yang dijadualkan tamat Isnin ini disambung hingga 28 Jun berikutan jumlah kes harian Covid-19 yang masih tinggi.


Tun M kena kuarantin, pegawai positif varian Delta ketika ujian di Parlimen

Bekas Perdana Menteri Tun Dr Mahathir Mohamad dikatakan menjalani kuarantin kendiri setelah menjadi kontak rapat kepada salah seorang pegawainya yang disahkan positif varian Delta Covid-19.

Varian Delta yang dikategorikan sebagai Variant of Concern (VOC) mampu menular dengan pantas dan hanya mengambil masa 15 saat untuk menjangkiti seseorang individu yang tidak mematuhi prosedur operasi standard, terutama dari segi penjarakan fizikal dan pemakaian pelitup muka.

Sumber memberitahu Agenda Daily pegawai Ahli Parlimen Langkawi itu telah menjalani dua ujian kendiri RTK Antigen (Ag) saliva, termasuk satu yang dilakukan di Parlimen pada 29 Julai lalu.

Pegawai berkenaan disahkan positif Covid-19 ketika membuat ujian pada pagi Khamis lalu di Parlimen setelah mengalami gejala batuk, kata sumber itu.

Susulan keputusannya yang positif, termasuk seorang lagi petugas yang disahkan dijangkiti virus itu yang telah hadir di Parlimen pada 26 Julai hingga 28 Julai, semua petugas dan Ahli Parlimen yang berada di dalam Dewan Rakyat pada hari berkenaan ‘dikurung’ bagi membolehkan ujian saringan dilakukan sehingga jam 8 malam.

Sebelum ini Ketua Pengarah Kesihatan Tan Sri Dr Noor Hisham Abdullah memaklumkan siasatan mendapati kedua-dua kes itu tiada kaitan dengan mana-mana kes positif yang dikesan dalam saringan petugas-petugas Parlimen yang dijalankan tiga hari sebelum Mesyuarat Khas Parlimen bermula.

Kedua-dua kes ini juga negatif Covid-19 apabila saringan dilakukan ke atas mereka sebelum bertugas di Parlimen. Penilaian risiko berdasarkan maklumat siasatan awal serta sejarah pergerakan kes, didapati kedua-dua kes tersebut dikhuatiri telah berada di beberapa lokasi di sekitar Parlimen ketika tempoh Sidang Mesyuarat Khas Parlimen.

Sehubungan itu, KKM telah menasihatkan semua yang hadir dan berada di Parlimen bermula pada 26 Julai 2021 untuk menjalani ujian saringan pengesanan Covid-19 menggunakan ujian kendiri RTK Ag saliva test kit.

Hasil saringan di Parlimen pada Khamis, KKM mengesan 10 kes Covid-19. Seramai 1,183 individu menjalani ujian saringan pengesanan Covid-19 menggunakan ujian kendiri RTK Ag saliva test kit pada hari ini.

Terdahulu, Institut Penyelidikan Perubatan (IMR) mengenal pasti 10 kes varian Delta yang menular di seluruh Malaysia pada 28 Julai lalu, menjadikan keseluruhan kes Covid-19 varian itu sebanyak 199 kes.

Varian ini telah mencetuskan gelombang yang semakin membimbangkan di dua negara jiran – Indonesia dan Thailand – sekarang ini.

Thailand semalam merekodkan 17,345 kes baharu Covid-19 dalam tempoh 24 jam dan 117 kematian. Jumlah kematian di seluruh Thailand kini meningkat kepada 4,679 meningkat berbanding kira-kira 100 kes pada empat bulan lalu.

Pihak berkuasa Thailand melaporkan peningkatan kes itu disebabkan penularan varian Delta di seluruh wilayahnya.

Sementara Indonesia pula melaporkan Julai menjadi bulan malang buat negara itu apabila varian Delta telah melonjakan lagi jangkitan ke tahap tertinggi bagi kes positif dan kematian di republik itu sejak Covid-19 mula melanda dunia pada Mac tahun lalu.

Jurucakap Pasukan Petugas Nasional Covid-19 Indonesia, Wiku Adisasmito memaklumkan, dalam tempoh empat minggu sahaja Indonesia telah merekodkan 30,168 kematian berkaitan Covid-19 dan sepertiga daripada jumlah itu melibatkan kes pada bulan Julai.


Karisme Anwar sudah pudar, eloklah bersara, kata Pengarah Ilham Centre

Pemikiran Pengerusi Pakatan Harapan (PH) Datuk Seri Anwar Ibrahim tidak setajam dahulu, malah karismenya juga semakin pudar dalam kalangan rakyat, namun PKR tiada pilihan selain mengekalkannya.

Perkara ini dinyatakan Pengarah Eksekutif Ilham Centre Hisomuddin Bakar berdasarkan pemerhatiannya dan kajian firma berkenaan terhadap dua Pilihan Raya Negeri (PRN) baru-baru ini.

Ilham Centre adalah firma penyelidikan bebas, yang mengkhusus dalam tinjauan awam, penyelidikan pasaran dan analisis data dalam politik dan pilihan raya, dasar awam, sosial dan ekonomi.

“Berdasarkan kajian kami pada PRN Melaka dan Johor, tahap penerimaan rakyat di dua negeri ini sangat rendah. Melihat pada populariti beliau, nisbahnya dikatakan sebagai pudarnya karisme Anwar. Pemikiran beliau sudah tidak setajam dahulu dalam memimpin parti.

“Adalah munasabah untuk rakan-rakan parti Pakatan Harapan (PH) melihat hal ini kerana faktor pemudaran kepimpinan beliau disebabkan beberapa kekhilafan dalam membuat keputusan untuk PKR dan PH, yang menyebabkan rakyat yang pernah mengundi mereka dahulu sudah tidak lagi menyokong,” katanya seperti dilapor Utusan.

Malah, Hisomuddin berpendapat Anwar sewajarnya mempertimbangkan pendekatan sama seperti bekas Penasihat DAP, Lim Kit Siang yang bersara daripada politik.

Ini kerana beliau dilihat gagal dalam Pilihan Raya Negeri (PRN) di Sabah, Sarawak, Melaka dan Johor, malah dakwaan beliau mempunyai sokongan kukuh serta meyakinkan daripada Ahli Parlimen untuk membentuk kerajaan baharu menggantikan Perikatan Nasional (PN) tidak pernah menjadi kenyataan.

Menurutnya walaupun akar umbi dilaporkan masih memerlukan khidmatnya bagi menghadapi Pilihan Raya Umum Ke-15 (PRU-15), Anwar sudah sepatutnya berundur setelah kredibilitinya sebagai Ketua Pembangkang dipertikai.

Bagaimanapun, Hisomuddin berkata pandangan mungkin berbeza bagi ahli PKR yang masih memerlukan Anwar mengemudi parti dan seluruh pembangkang di negara ini, walaupun wujud tekanan supaya beliau tidak lagi mencampuri urusan politik.

“Saya yakin, ahli PKR masih melihat kepemimpinan beliau diperlukan dan saya tidak menolak jika Anwar masih kekal sebagai calon Presiden,” katanya.

Pada 23 September 2020, Anwar mendakwa kerajaan PN ketika itu ditadbir bekas Perdana Menteri, Tan Sri Muhyiddin Yassin sudah tumbang selepas memperoleh majoriti kukuh dan meyakinkan membentuk kerajaan baharu.

Hingga satu tahap, beliau mengemukakan jumlah Ahli Dewan Rakyat kepada Istana Negara tanpa sebarang nama, bagaimanapun, jumlah sokongan tersebut masih tidak diketahui sehinggalah Ahli Parlimen Bera, Datuk Seri Ismail Sabri Yaakob dilantik menjadi Perdana Menteri baharu manakala impian Anwar menyandang jawatan nombor satu negara belum kesampaian.

Tidak cukup dengan itu, PKR gagal mendapat sebarang kerusi pada PRN di Sarawak dan Melaka, manakala hanya menang dua kerusi di Sabah dan satu kerusi DUN di Johor.


DUN Terengganu dijangka bubar akhir Jun

Dewan Undangan Negeri (DUN) Terengganu dijangka akan dibubarkan sebelum tamat penggal akhir bulan depan bagi memberi laluan kepada Pilihan Raya Negeri (PRN).

Yang Dipertua DUN, Datuk Yahaya Ali berkata DUN tidak akan dibubarkan lebih awal daripada tarikh itu kerana kerajaan negeri sibuk dengan pelbagai program sempena sambutan Ulang Tahun Hari Keputeraan Sultan Terengganu bermula 15 Jun hingga 26 Jun.

“Tetapi yang jelas penggal tarikh akhir pemerintahan kerajaan negeri adalah akhir bulan depan,” katanya lapor BH, hari ini.

Selain Terengganu, PRN turut berlangsung di Pulau Pinang, Selangor, Negeri Sembilan, Kedah dan Kelantan.

Tempoh penggal berakhir di setiap negeri berbeza.

Yahaya berkata Menteri Besar, Datuk Seri Dr Ahmad Samsuri Mokhtar yang juga Ahli Dewan Undangan negeri (DUN) Rhu Rendang akan menghadap Sultan Mizan Zainal Abidin antara 27 dan 29 Jun.


Gelombang kedua banjir di Hulu Langat, Bomba tempatkan aset bersiap-sedia

Aset Jabatan Bomba dan Penyelamat Malaysia (JBPM) ditempatkan di Sungai Gabai dan Sungai Lui sebagai langkah bersiap-sedia menghadapi sebarang kemungkinan gelombang kedua banjir di kawasan tersebut.

Jabatan Meteorologi (MetMalaysia) meramalkan kemungkinan berlakunya gelombang kedua banjir di kawasan Hulu Langat, Selangor dengan menjangkakan berlaku hujan lebat di daerah itu hingga 29 Disember ini.

Ketua Bomba Zon Hulu Langat, Shahrin Yusmar Mat Yusof berkata aset pasukan sudah digerakkan ke kawasan terbabit dan sudah bersiap-sedia sekiranya berlaku bencana banjir sekali lagi.

“Kita sudah bersiap siaga untuk menggerakkan pasukan dan aset pada bila-bila masa. Kita membuat persediaan di Bilik Gerakan Operasi Bencana Daerah bersama pasukan pengurusan bencana daerah,” katanya lapor BH.

Mengulas mengenai dakwaan kenaikan air sungai di lokasi itu semalam, beliau berkata, berlaku aliran air yang banyak disebabkan hujan di Genting Peras.

Bagaimanapun, katanya, air sungai berkenaan sudah pun surut.

“Semalam kita bertindak terhadap satu video yang tular, mengatakan berlaku kenaikan air Sungai Tuntung. Kita ke lokasi untuk mengenal pasti keadaan sebenar.

“Apabila tiba di lokasi, memang terdapat peningkatan sedikit tetapi ia kembali surut. Namun, pasukan bomba ditempatkan di Batu 20 dan Batu 21, berhampiran sungai itu untuk memantau keadaan.

“Operasi pemantauan ditamatkan awal pagi tadi selepas mendapati air sungai di paras normal,” katanya.


Nasihat Rasulullah SAW kepada Raja dan pemimpin

Sabda Rasulullah SAW:

إِذَا أَرَادَ اللَّهُ بِالْأَمِيرِ خَيْرًا، جَعَلَ لَهُ وَزِيرَ صِدْقٍ، إِنْ نَسِيَ ذَكَّرَهُ، وَإِنْ ذَكَرَ أَعَانَهُ، وَإِذَا أَرَادَ اللَّهُ بِهِ غَيْرَ ذَلِكَ جَعَلَ لَهُ وَزِيرَ سُوءٍ، إِنْ نَسِيَ لَمْ يُذَكِّرْهُ، وَإِنْ ذَكَرَ لَمْ يُعِنْهُ.

“Apabila Allah menghendaki kebaikan bagi seseorang raja atau pemimpin itu, nescaya dijadikan baginya pembantu (menteri atau penasihat) yang benar dan ikhlas. Jika pemimpin itu lupa atau leka, nescaya diberikan peringatan, jika pemimpin itu mengingati, nescaya akan diberikan pertolongan kepadanya. Sebaliknya jika Allah menghendaki selain daripadanya (keburukan) kepada pemimpin itu, nescaya dijadikan baginya pembantu yang jahat. Jika pemimpin itu lupa dan lalai, nescaya tidak diberikan peringatan, dan jika dia mengingati, nescaya tidak akan diberikan pertolongan kepadanya.” (Riwayat Abu Dawud 2932)

Rasulullah SAW ialah manusia yang dipilih oleh Allah SWT menjadi contoh dan teladan kepada seluruh manusia dalam kehidupan dunia sehingga akhirat. Hal ini berpandukan kepada firman Allah:

﴿لَقَدْ كَانَ لَكُمْ فِي رَسُولِ اللَّهِ أُسْوَةٌ حَسَنَةٌ لِمَنْ كَانَ يَرْجُو اللَّهَ وَالْيَوْمَ الْآخِرَ وَذَكَرَ اللَّهَ كَثِيرًا٢١﴾

“Demi sesungguhnya, adalah bagi kalian pada diri Rasulullah itu contoh ikutan yang baik, iaitu bagi orang yang sentiasa mengharapkan (rahmat) Allah dan (balasan baik) pada Hari Akhirat, serta dia juga menyebut-nyebut dan mengingati Allah sebanyaknya (ketika masa susah dan senang).” (Surah al-Ahzab: 21)

Secara khusus Baginda SAW menjadi teladan sebagai seorang ketua negara, sama ada seorang raja atau seorang pemimpin. Bukan sahaja teladan dari sudut amalannya, bahkan juga memberikan peringatan dan nasihat kepada umatnya secara lisan, kerana Baginda SAW mahukan seluruh umatnya terselamat di dunia dan akhirat.

Ketua negara, raja atau pemimpin utama ialah jawatan atau kedudukan yang menjadi amanah paling besar bagi manusia yang ditolak oleh makhluk langit dan bumi kerana takutkan balasan Allah SWT. Firman-Nya:

﴿إِنَّا عَرَضْنَا الْأَمَانَةَ عَلَى السَّمَاوَاتِ وَالْأَرْضِ وَالْجِبَالِ فَأَبَيْنَ أَنْ يَحْمِلْنَهَا وَأَشْفَقْنَ مِنْهَا وَحَمَلَهَا الْإِنْسَانُ إِنَّهُ كَانَ ظَلُومًا جَهُولًا٧٢﴾

“Sesungguhnya Kami telah mengemukakan amanah (tanggungjawab) kepada langit dan bumi serta gunung-ganang (untuk memikulnya), maka mereka enggan memikulnya dan bimbang tidak dapat menyempurnakannya (kerana tiada pada mereka persediaan untuk memikulnya); dan (pada ketika itu) manusia sanggup memikulnya. (Ingatlah) sesungguhnya tabiat kebanyakan manusia adalah suka melakukan kezaliman dan amat jahil.” (Surah al-Ahzab: 72)

Kedudukan seorang pemimpin menjadi rebutan pada akhir zaman kerana ia merupakan peluang untuk mendapatkan kekayaan dan kesenangan dunia semata-mata. Akan tetapi, melupakan tanggungjawab yang akan dibawa ke Hari Akhirat dan segalanya akan dihisab kelak.

Apabila seseorang pemimpin itu leka atau lemah imannya, maka sering kali jawatan paling tinggi itu dijadikan tempat bagi mengejar kekayaan sehingga tiada lagi kepuasan. Hal ini bertepatan dengan sabda Rasulullah SAW:

وَلَوْ أَنَّ لِابْنِ آدَمَ وَادِيًا مِنْ ذَهَبٍ أَحَبَّ أَنْ يَكُونَ لَهُ وَادِيَانِ، وَلَنْ يَمْلَأَ فَاهُ إِلَّا التُّرَابُ، وَيَتُوبُ اللَّهُ عَلَى مَنْ تَابَ.

“Dan jika seseorang anak Adam (manusia) itu diberikan satu lembah yang dipenuhi dengan emas, nescaya dia mahu memiliki dua lembah yang lain lagi; dan tidak akan dapat memuaskannya melainkan mulutnya dipenuhi dengan tanah (ditimbus setelah mati). Namun, Allah menerima taubat sesiapa yang bertaubat kepada-Nya.” (Riwayat al-Bukhari 6439 dan Muslim 1048)

Begitu juga para pemimpin yang dikelilingi oleh para pengampu yang menipu dan melalaikan bersamanya. Mereka itu dianggap sebagai kawan yang setia, tetapi sebenarnya makhluk perosak yang mengipasnya supaya terus lalai dan leka.

Namun begitu, fadilat yang sangat besar kepada sesiapa yang dapat menunaikan amanah kepimpinan mengikut perintah Allah SWT. Sehingga mendapat kedudukan pertama untuk berada di bawah naungan Allah SWT di Padang Mahsyar yang menakutkan kelak.

Hal tersebut sebagaimana sabda Rasulullah SAW:

سَبْعَةٌ يُظِلُّهُمُ اللَّهُ في ظِلِّهِ يَوْمَ لا ظِلَّ إلَّا ظِلُّهُ: الْإِمَامُ الْعَادِلُ…

“Tujuh jenis manusia yang dinaungi Allah pada hari yang tiada tempat bernaung (Hari Kiamat) melainkan naungan-Nya; pertamanya ialah imam (pemimpin atau raja) yang adil…” (Riwayat al-Bukhari 660 dan Muslim 1031)

Jika seseorang Rasul itu menjadi pemimpin, Baginda mendapat petunjuk secara langsung daripada Allah SWT melalui penurunan wahyu. Adapun jika seseorang manusia biasa pula menjadi pemimpin, tidak cukup dengan ilmu dan kebijaksanaan akalnya sahaja tetapi mestilah didampingi oleh penasihat daripada kalangan menteri dan para pegawai yang berakhlak mulia, secara zahirnya bijak dan batinnya benar dan ikhlas. Benar percakapan dan hatinya, ikhlas pada niatnya kerana Allah SWT dan bertaqwa (takut) kepada-Nya.

Seseorang raja atau pemimpin akan menempah kejahatan, sekiranya didampingi oleh pembohong yang mengampu, tidak ikhlas dan tidak bertaqwa kepada Allah SWT. Mereka menghormati pemimpin itu hanya kerana takut kepada makhluk, bukan takut kepada Allah SWT atau hanya mengejar dunia yang merosakkan.

Justeru itu, Khalifah Islam yang pertama, Saidina Abu Bakar RA sebaik sahaja dipilih, terus menyampaikan ucapannya:

أَيُّهَا الناَّس، إِنِّي قَدْ وُلِّيْتُ عَلَيْكُمْ وَلَسْتُ بِخَيْرِكُمْ، فَإِنْ أَحْسَنْتُ فَأَعِيْنُوْنِيْ، وَإِنْ أَسَأْتُ فَقَوِّمُوْنِيْ، اَلصِّدْقُ أَمَانَةٌ، وَاْلكِذْبُ خِياَنَةٌ، وَالضَّعِيْفُ فِيْكُمْ قَوِيٌ عِنْدِيْ حَتَّى آخِذُ الْحَقَّ لَهُ إِنْ شَاءَ اللهِ، وَالْقَوِيٌّ فِيْكُمْ ضَعِيْفٌ عِنْدِيْ حَتَّى آخِذُ الْحَقَّ مِنْهُ إِنْ شَاءَ اللهُ، لاَ يَدْعُ قَوْمٌ الجِهَادَ فِيْ سَبِيْلِ اللّهِ إِلاَّ ضَرَّبَهُمُ اللهُ بِالذُّلِّ، وَلاَ تَشِيْعَ الْفاَحِشَةَ فِيْ قَوْمٍ قَطٌّ إِلاَّ عَمَّهُمُ اللهُ بِالْبَلاَءِ، أَطِيْعُوْنِيْ ماَ أَطَعْتُ اللهَ وَرَسُوْلَهُ، فَإِذَا عَصَيْتُ اللهَ وَرَسُوْلَهُ فَلاَ طاَعَةَ لِيْ عَلَيْكُمْ.

“Wahai semua orang (yang hadir)! Aku telah dilantik menjadi pemimpin kalian, padahal aku bukanlah orang yang terbaik dalam kalangan kalian. Maka, jika sekiranya aku seorang yang berlaku baik, bantulah aku. Sekiranya aku berlaku buruk, perbetulkanlah diriku. Benar itu amanah dan bohong itu khianat. Orang yang lemah dalam kalangan kalian menjadi kuat di sisiku, sehingga aku mengembalikan haknya. Orang yang kuat pula menjadi lemah di sisiku, sehingga aku bertindak ke atasnya dengan cara yang benar (adil) insya-Allah. Janganlah kalian meninggalkan kewajipan jihad (menegakkan Islam), kerana tiada sesuatu kaum yang meninggalkan kewajipan itu nescaya Allah timpakan kehinaan ke atas mereka. Taatilah aku, selagi aku mentaati Allah dan Rasul. Maka, apabila aku menderhakai Allah dan Rasul-Nya, maka kalian jangan mentaatiku.” (Ibn al-Athir, al-Kamil fi al-Tarikh, jld. 2, ms. 192)

Khalifah ‘Umar bin al-Khattab RA juga pernah berkata:

أَيُّهَا النَّاس مَنْ رَأَى مِنْكُمْ فِيَّ اعْوِجَاجًا فليقومه.

“Wahai kalian semua, jika sekiranya kalian melihatku terpesong, maka perbetulkanlah diriku.”

Pada suatu hari, Khalifah ‘Umar RA bersama beberapa orang yang mengiringinya, tiba-tiba beliau ditahan oleh seorang perempuan tua. Lalu berkata kepadanya:

أَيُّهَا عُمَر! عهدتُكَ وَأَنْتِ تُسَمَّى عُمَيْرًا فِي سُوقِ عُكَاظ تذعر الصِّبْيَان بَعَصَاكَ فَلَمْ تَذْهَب الْأَيَّام حَتَّى سُمِّيتَ عُمَر ثُمَّ لَمْ تَذْهَب الْأَيَّام حَتَّى سُمِّيتَ أَمِير الْمُؤمنِينَ.

“Wahai ‘Umar! Aku mengenalimu sejak kecil yang dikenali pada masa muda remaja sebagai ‘Umair, kamu bermain di pasar ‘Ukaz menakutkan kanak-kanak yang lain dengan tongkatmu. Setelah berlalu masa, engkau menjadi seorang yang bernama ‘Umar (seorang yang gagah perkasa). Setelah beberapa lama sehingga sekarang, engkau dinamakan Amir al-Mu’minin (pemimpin kepada orang-orang yang beriman).

فَاتَّقِ الله فِي الرَّعِيَّةِ وَاعْلَمْ أَنَّهُ مَنْ خَافَ الْوَعِيد قرب عَلَيْهِ الْبَعِيد وَمَنْ خَافَ الْمَوْت خَشِيَ عَلَيْهِ الْفَوْت.

Wahai ‘Umar! Bertaqwalah kamu kepada Allah dalam mengendalikan urusan rakyat! Ketahuilah bahawa sesiapa yang takut akan azab (pada Hari Kiamat), nescaya yang jauh (selamat di syurga) akan dirasakan hampir. Sebaliknya, sesiapa yang takutkan mati, nescaya dia akan takut kehilangan.”

Khalifah ‘Umar RA terus menunggu bagi mendengar nasihat perempuan itu.

Salah seorang pengiringnya, iaitu al-Jarud berkata:

قَدْ أَكْثَرت أَيَّتُهَا الْمَرْأَة عَلَى أَمِيرِ الْمُؤمِنِينَ.

“Wahai perempuan! Engkau telah banyak bicara kepada Amir al-Mu’minin.”

Lalu Khalifah ‘Umar RA berkata:

دَعْهَا أما تعرف هَذِهِ؟ هَذِهِ هِيَ خَوْلَةُ بنت ثَعْلَبَة الَّتِي سَمِعَ اللهُ قولها مِنْ فَوق سَبْعَ سَمَوَاتٍ، فَعُمَر أَحَقُّ أَنْ يَسْمَعَ لَهَا. وَاللهِ لَوْ أَنَّهَا وَقَفْتُ إِلَى اللَّيْلِ مَا فَارَقْتُهَا إِلَّا لِلصَّلَاةِ ثُمَّ أَرْجِعُ إِلَيهَا.

“Biarkan dia! Tahukah kamu siapa perempuan ini? Inilah Khaulah binti Tha‘labah. Perkataannya telah didengari oleh Allah dari tujuh petala langit (pengaduannya menjadi sebab turunnya beberapa ayat daripada Surah al-Mujadilah). Maka, ‘Umar lebih berhak untuk mendengar percakapannya. Kalau dia bercakap panjang lagi sehingga tiba waktu malam, nescaya, ‘Umar akan berdiri mendengarnya, kecuali kerana pergi sembahyang, kemudian aku datang lagi mendengarnya.” (Ibn al-Mibrad, Mahd al-Sawwab fi Fada’il Amir al-Mu’minin ‘Umar bin al-Khattab, jld. 3, ms. 776-777 / Ibn Hajar al-‘Asqalani, al-Isobah fi Tamyiz al-Sohabah, jld. 8, ms. 115)

Begitulah sifat dan akhlak Khalifah ‘Umar RA yang berjaya menjatuhkan dua kuasa besar dunia pada zamannya. Beliau memerintah sebuah kerajaan yang menjadi kuasa besar paling kuat dan luas wilayah pemerintahannya. Beliau ialah seorang Khalifah yang bersifat tawadhu‘ dan sedia menerima nasihat yang baik.

Rasulullah SAW juga mengekalkan raja yang menerima Islam untuk meneruskan pemerintahan negara masing-masing sepertimana Raja Oman, Raja Habsyah dan beberapa daerah di Yaman.

Demikianlah betapa kasihnya Rasulullah SAW kepada seluruh umatnya, bermula daripada kalangan rakyat biasa sehinggalah para pemimpin dan raja. Baginda SAW berharap agar semua selamat di dunia dan di akhirat, apabila bersama dengan petunjuk Allah SWT. Firman Allah SWT:

﴿لَقَدْ جَاءَكُمْ رَسُولٌ مِنْ أَنْفُسِكُمْ عَزِيزٌ عَلَيْهِ مَا عَنِتُّمْ حَرِيصٌ عَلَيْكُمْ بِالْمُؤْمِنِينَ رَءُوفٌ رَحِيمٌ١٢٨ فَإِنْ تَوَلَّوْا فَقُلْ حَسْبِيَ اللَّهُ لَا إِلَهَ إِلَّا هُوَ عَلَيْهِ تَوَكَّلْتُ وَهُوَ رَبُّ الْعَرْشِ الْعَظِيمِ١٢٩﴾

“Sungguh telah datang kepada kalian seorang Rasul daripada kalangan kaum kalian sendiri (iaitu Nabi Muhammad SAW), seorang yang menjadi sangat berat kepadanya sebarang kesusahan yang ditanggung oleh kalian, seorang yang sangat tamak (inginkan) kebaikan untuk kalian, (dan) dia pula menumpahkan perasaan belas serta kasih sayangnya kepada orang-orang yang beriman. (128); Kemudian, jika mereka berpaling ingkar (daripada keimanan), maka katakanlah (wahai Muhammad): “Cukuplah bagiku Allah (yang menolong dan memeliharaku), tiada Tuhan (yang berhak disembah) melainkan-Nya; hanya kepada-Nya aku berserah diri, dan Dialah Tuhan yang memiliki ‘arasy yang agung.’ (129).” (Surah al-Taubah: 128-129)

Abdul Hadi Awang
Presiden PAS
23 Zulhijjah 1442 / 2 Ogos 2021


Pemansuhan hukuman mati mandatori kuat kuasa hari ini

Akta Pemansuhan Hukuman Mati Mandatori 2023 (Akta 846) berkuat kuasa hari ini setelah diluluskan Dewan Rakyat 3 April dan di Dewan Negara 11 April lalu.

Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata akta tersebut turut menerima perkenan diraja pada 9 Jun lalu dan diwartakan pada 16 Jun 2023.

“Pemansuhan hukuman mati mandatori dan hukuman pemenjaraan sepanjang hayat di Malaysia bertujuan menghormati hak untuk hidup setiap individu di Malaysia sambil memastikan keadilan bagi semua pihak.

“Prinsip asas yang ingin diberikan penekanan oleh kerajaan, di sebalik setiap hukuman di Malaysia adalah pemulihan banduan agar mereka dapat kembali ke masyarakat dan menjadi individu yang dapat berkhidmat kepada keluarga, masyarakat dan negara, setelah selesai menjalani hukuman,” katanya dalam satu kenyataan, hari ini, lapor Sinar Harian.

Dalam perkembangan sama, beliau memaklumkan Akta Semakan Hukuman Mati dan Pemenjaraan Sepanjang Hayat (Bidang Kuasa Sementara Mahkamah Persekutuan) 2023 (Akta 847) masih belum berkuat kuasa.

Bagaimanapun, ia sudah mendapat perkenan diraja pada 9 Jun lalu dan diwartakan pada 16 Jun.

“Akta 847 memperuntukkan bidang kuasa penyemakan sementara Mahkamah Persekutuan untuk mengkaji semula hukuman mati dan pemenjaraan sepanjang hayat yang telah dijatuhkan terhadap orang yang disabitkan.

“Reformasi undang-undang ini merupakan langkah awal dalam mentransformasi sistem keadilan jenayah di Malaysia,” katanya.


Pemimpin UMNO bergelumang rasuah, PH pula tak tepati janji: Muhyiddin

Presiden Bersatu Tan Sri Muhyiddin Yassin percaya rakyat akan memilih Perikatan Nasional (PN) pada Pilihan Raya Umum Ke-15 (PRU-15) akan datang, dan menolak Pakatan Harapan (PH) serta UMNO/Barisan Nasional (BN).

Pengerusi PN itu berkata antara sebab UMNO dan BN akan ditolak oleh rakyat adalah kerana pemimpinnya yang sudah terpalit dan bergelumang dengan isu rasuah, penyelewengan dan salah guna kuasa.

Manakala, PH pula terkenal dengan kegagalan mereka untuk menyempurnakan janji yang dibuat setelah memenangi PRU-14, katanya dalam satu kenyataan, hari ini.

Untuk rekod, pemimpin tertinggi UMNO sebelum ini iaitu bekas presiden parti Datuk Seri Najib Razak kini menjalani hukuman penjara 12 tahun setelah disabitkan dengan penyelewengan RM42 juta dana SRC International Sdn Bhd.

Najib juga masih berdepan puluhan lagi tuduhan jenayah, termasuk rasuah, salah guna kuasa dan pengubahan wang haram membabitkan dana 1Malaysia Development Bhd (1MDB).

Penyelewengan berbilion-bilion ringgit dana 1MDB itu menjadi skandal kewangan terbesar dalam sejarah dunia diakukan pemimpin UMNO dan BN ketika mereka memerintah hingga memalukan negara.

Persoalan yang timbul ialah sama ada rakyat akan memilih kumpulan yang sejarah mereka terpalit dengan rasuah, salah guna kuasa, tidak amanah serta tidak menepati janji, ketika memerintah.

Sedangkan selama pentadbiran PN dilihat cekap dalam menangani isu ekonomi rakyat dan negara, selain berjaya menangani pandemik global Covid-19 yang melanda, walaupun tidak sampai dua tahun memerintah Malaysia.

Mengulas mengenai PRU-15, Muhyiddin yang juga Ahli Parlimen Pagoh berkata gabungan PN yang dianggotai Bersatu, PAS, Gerakan, SAPP dan STAR sudah bersedia dengan tawaran baharu yang lebih baik kepada rakyat Malaysia jika menang nanti.

“Saya menegaskan sama ada Parlimen dibubarkan atau tidak, semangat yang ditunjukkan pada malam ini membuktikan Perikatan Nasional sudah bersedia untuk berhadapan dengan pilihan raya.

“Perikatan Nasional juga sudah bersedia dengan tawaran baharu yang lebih baik untuk rakyat selari prinsip PN yang sentiasa mengutamakan rakyat dengan jika menang nanti.

“Saya percaya rakyat akan memilih PN kerana ia merupakan pilihan terbaik masa ini berbanding Pakatan Harapan yang terkenal kerana tidak menyempurnakan janji manakala UMNO dan BN pula sudah terpalit dan bergelumang dengan isu rasuah, penyelewangan dan salah guna kuasa, insya-Allah,” katanya.


Doktor kontrak: Armada zahirkan penghargaan kepada kerajaan

Keputusan Kabinet berhubung status pegawai perubatan kontrak seperti diumumkan Perdana Menteri Tan Sri Muhyiddin Yassin hari ini membuktikan keprihatinan kerajaan dalam menyelesaikan masalah dihadapi doktor kontrak.

Sehubungan itu, Biro Perhubungan & Pengaduan Awam dan Biro Profesional Muda Armada Bersatu Malaysia merakamkan penghargaan kepada kerajaan kerana memberi perhatian kepada masalah itu.

Pendekatan solusi ini lebih menjurus kepada jangka masa pendek, tetapi sekurang-kurangnya telah diambil perhatian oleh Perdana Menteri dan barisan Kabinet kerajaan kini, kata pengerusi biro berkenaan, Abdul Mutalib Hasan dan Alif Rosli dalam kenyataan bersama hari ini.

Mereka berkata Armada juga mengharapkan kerajaan mempertimbangkan lantikan terus kepada semua Pegawai Perubatan, Pegawai Pergigian dan Pegawai Farmasi yang terlibat bagi menyelesaikan isu ini dan sekali gus menambah baik kualiti perkhidmatan kesihatan di Malaysia.

Keputusan itu juga kata mereka membuktikan kerajaan memahami tuntutan kumpulan petugas kesihatan berstatus kontrak ini dan sedar sumbangan dan peranan mereka sebagai barisan hadapan adalah amat penting dalam memberikan perkhidmatan kesihatan terbaik kepada rakyat.

“Armada Bersatu Malaysia juga berharap pihak Doktor Kontrak dapat sentiasa bersama-sama dengan Kerajaan Malaysia dengan semangat patriotisme yang tinggi bagi membantu rakyat Malaysia khasnya ketika negara bergelut untuk membangunkan kembali negara kita yang tercinta.

“Insya-Allah dengan pengumuman ini akan memberi nafas baharu kepada lebih kurang 28,000 Doktor Kontrak secara tidak langsung yang terlibat dalam hal ini,” kata mereka.

Terdahulu, Perdana Menteri berkata kontrak pegawai perubatan, pergigian dan farmasi lantikan kontrak akan dilanjutkan antara dua tahun hingga empat tahun selepas menamatkan khidmat wajib sekarang.

Antara persetujuan lain yang turut dicapai adalah menambah baik kemudahan atau faedah yang ditawarkan kepada pegawai perubatan, pegawai pergigian dan pegawai farmasi lantikan kontrak seperti cuti tugas khas perubatan, cuti tibi dan kemudahan tambang mengunjungi wilayah asal.


Projek tambak P. Pinang diteruskan kerana PH yakin tak hilang sokongan

Sokongan pengundi pada Pilihan Raya Negeri (PRN) terhadap Pakatan Harapan (PH) tidak akan terjejas walaupun projek tambak diteruskan, kata Ketua Menteri Pulau Pinang, Chow Kon Yeow.

Rakyat Pulau Pinang dijangka akan terus menyokong kerajaan PH yang dipimpin DAP pada PRN walaupun projek tambak bagi membina tiga pulau buatan manusia diteruskan, kata Chow.

Beliau berkata, ini kerana perjalanan projek PSI yang sebelum ini dikenali sebagai projek Penambakan Selatan Pulau Pinang (PSR) sudah pun bermula sejak 2013.

Katanya, ketika Pilihan Raya Umum (PRU) pada 2018 dan 2022, projek PSI dibentangkan di atas meja untuk membolehkan rakyat menyatakan pendirian mereka.

“Pada pilihan raya 2018, kita bentangkan projek ini yang ingin kita laksanakan. Kami maklumkan kepada rakyat untuk menggunakan undi mereka bagi menyatakan pendirian berhubung projek ini.

“Dalam pilihan raya di peringkat negeri, kita menang dengan majoriti terbesar iaitu 37 daripada 40 kerusi DUN (Dewan Undangan Negeri) yang dipertandingkan. Kami bukan sahaja menang di kerusi di tapak projek, tetapi juga di kawasan sekelilingnya.

“Dalam PRU 2022, kita tidak melihat hakisan dalam sokongan juga. Kami sudah membentangkan projek ini semasa pilihan raya 2018 dan 2022 dan majoriti membuat telah pun keputusan,” katanya dipetik laporan BH.

PSI bernilai RM11 bilion membabitkan penambakan laut secara besar-besaran, termasuk pembinaan tiga pulau buatan manusia adalah sebahagian daripada pelan induk Pelan Induk Pengangkutan Pulau Pinang.

Dalam pada itu, Kon Yeow berkata pihaknya tidak boleh menghalang mana-mana pihak sama ada ahli politik atau badan bukan kerajaan daripada mempolitikkan isu kelulusan projek itu.

“Kami sangat terbuka mengenai projek ini sejak awal lagi. Kami tidak mempunyai apa-apa untuk disembunyikan,” katanya lagi.


Keputusan rasmi 58 kerusi Parlimen

Berikut adalah keputusan rasmi bagi 58 kerusi Parlimen.

P003 Ara – Datuk Seri Shahidan Kassim (Perikatan Nasional) dengan majoriti 23,216 undi;

P004 Langkawi Mohd Suhaimi Abdullah (Perikatan Nasional) dengan majoriti 13,518 undi;

P009 Alor Setar Afnan Hamimi Taib Azamuddin (Perikatan Nasional-PAS) dengan majoriti 9,931 undi;

P013 Sik Ahmad Tarmizi Sulaiman (Perikatan Nasional) dengan majoriti 21,787 undi.

P018 Kulim Bandar Baharu Roslan Hashim (Perikatan Nasional) dengan majoriti 13,061 undi;

P022 Pasir Mas Ahmad Fadhli Shaary (PAS) dengan majoriti, 30,717 undi;

P026 Ketereh Mejar Jen (B) Datuk Khlir Mohd Nor (PAS) dengan majoriti 23,107 undi;

P027 Tanah Merah Datuk Seri Ikmal Hisham (PAS) dengan 44,485 undi;

P031 Kuala Krai Abdul Latiff Abdul Rahman (PAS) dengan majoriti 25,188 undi;

P036 Kuala Terengganu Datuk Amzad Hashim (PAS) dengan majoriti 40,907 undi;

P037 Marang Tan Sri Abdul Hadi Awang (PAS) dengan majoriti 41,729 undi;

P040 Kemaman Che Alias Hamid (PAS) dengan majoriti 27,179 undi;

P043 Bagan Lim Guan Eng (DAP) dengan majoriti 49,548 undi;

P049 Tanjong Lim Hui Ying (PH) dengan majoriti 28,754;

P050 Jelutong SN Rayer (PH) dengan majoriti 38,604 undi;

P094 Hulu Selangor Hasnizan Harun (Perikatan Nasional) dengan majoriti 1,562 undi;

P095 Tanjong Karang Kapten (B) Datuk Dr Zulkafperi Hanafi dari (Perikatan Nasional) dengan majoriti 2,180;

P100 Pandan, Rafizi Ramli (PH) dengan majoriti 48,296 undi;

P133 Tampin Mohd Isam Mohd Isa dari BN dengan majoriti 1,276;

P134 Masjid Tanah Datuk Mas Ermieyati dari Perikatan Nasional dengan majoriti 4,411;

P135 Alor Gajah Adly Zahari (PH) dengan majoriti 890 undi;

P136 Tangga Batu Bakri Jamaluddin (Perikatan Nasional-PAS) dengan majoriti 8,849 undi;

P138 Kota Melaka Khoo Poay Tiong (PH) dengan majoriti 46,420 undi;

P139 Jasin Zulkifli Ismail (Perikatan Nasional) dengan majoriti 322 undi;

P140 Segamat R Yuneswaran (PH) dengan majoriti 5,669 undi;

P145 Bakri Tan Hong Pin (PH) dengan majoriti 19,254;

P146 Muar Syed Saddiq Syed Abdul Rahman (MUDA) dengan majoriti 1,345;

P152 Kluang Wong Shu Qi (PH) dengan majoriti 26,406 undi;

P156 Kota Tinggi calon BN, Datuk Seri Mohamed Khaled Nordin dengan majoriti 8,390 undi;

P157 Pengerang calon BN, Datuk Seri Azalina Othman Said dengan majoriti 5,010 undi;

P158 Tebrau Jimmy Puah (PH) dengan majoriti 30,720 undi;

P159 Pasir Gusang Hassan Abdul Karim (PH) dengan majoriti 31,558 undi;

P161 Pulai Datuk Seri Salahuddin Ayub (PH) dengan majoriti 33,174 undi;

P162 Iskandar Puteri Liew Chin Tong (PH) dengan majoriti 60,036 undi;

P172 Kota Kinabalu Chan Foong Hin (PH-DAP) dengan majoriti 24,086 undi;

P176 Kimanis Mohamad Alamin (BN) dengan majoriti 3,037;

P177 Beaufort Datuk Siti Aminah Aching (BN) dengan majoriti 2,518;

P178 Sipitang Datuk Matbali Musah (GRS) dengan majoriti 4,691 undi;

P192 Mas Gading Mordi Anak Bimol (PH-DAP) dengan majoriti 5,480;

P194 Petra Jaya Fadillah Yusof (GPS) dengan majoriti 41,363 undi;

P186 Sandakan Vivian Wong Shir Yee (PH-DAP) dengan majoriti 11,521 undi;

P195 Bandar Kuching Dr Kelvin Yii Lee Wuen (DAP-PH) dengan majoriti 28,891 undi;

P196 Jasin calon Perikatan Nasional, Zulkifli Ismail dengan majoriti 322 undi;

P195 Bandar Kuching Kelvin Yii Lee Yuen (PH-DAP) dengan majoriti 28,891;

P196 Stampin Chong Chieng Jen (PH-DAP) dengan majoriti 7,158;

P198 Puncak Borneo Datuk Willie Mongin (GPS-PBB) dengan majoriti 4,005 undi;

P199 Serian Datuk Seri Richard Riot Jaem (GPS) dengan majoriti 16,697 undi;

P200 Batang Sadong Rodiyah Sapiee (GPS) dengan majoriti 14,893;

P201 Batang Lupar Mohamad Shafizan (GPS) dengan majoriti 14,463

P202 Sri Aman DAtuk Seri Doris Sophia Brodi (GPS-PRS) dengan majoriti 4,039 undi;

P204 Betong Dr Richard Rapu (GPS) dengan majoriti 11,302 undi;

P206 Tanjong Manis dimenangni Yusuf Abd Wahab (GPS) dengan majoriti 13,908 undi;

P209 Julau Larry Sng Wei Shien (PBM) dengan majoriti 1,340 undi;

P211 Lanang Alice Lau Kiong Yieng (DAP) dengan majoriti 11,544 undi;

P213 Mukah Datuk Hanifah Hajar Taib (GPS) dengan majoriti 15,686 undi;

P218 Sibuti Lukanisman Awang Sauni (GPS) dengan majoriti 11,745 undi;

P219 Miri Chiew Choon Man (PH) dengan majoriti 6,159 undi; dan

P222 Lawas Henry Sum Agong (GPS) dengan majoriti 5,677 undi.


PH mengenakan semula cukai dan penalti 45% kepada Yayasan Al-Bukhary

Kenyataan Lim Guan Eng yang bercanggah berhubung isu pengecualian cukai terhadap Yayasan Al-Bukhary pada 2018 lalu disangkal Tan Sri Muhyiddin Yassin.

Yayasan Al-Bukhary sebelum kerajaan Pakatan Harapan (PH) mengambil alih tampuk kuasa pada 2018 banyak menjalankan kerja-kerja amal Islam tetapi sebaliknya keputusan pengecualian cukai ditarik balik sebaik bertukar kerajaan baharu.

Pengerusi Perikatan Nasional (PN) itu berkata Guan Eng yang juga bekas Menteri Kewangan tidak menjawab terhadap persoalan yang ditimbulkan, walhal Muhyiddin mendedahkan semasa menjadi Perdana Menteri (PM) ada menerima surat rayuan berhubung pengecualian cukai yang dibatalkan kerajaan terdahulu.

“Saya merujuk kepada beberapa kenyataan media oleh Lim Guan Eng berkaitan pengecualian cukai yang diberikan kepada Yayasan Al-Bukhary. Lim Guan Eng tidak menyentuh langsung intipati apa yang telah saya katakan.

“Saya menerima surat rayuan daripada Yayasan Al-Bukhary semasa saya menjadi Perdana Menteri. Saya dimaklumkan bahawa pihak yayasan telah menerima pengecualian cukai untuk kerja-kerja amal Islam.

“Pengecualian cukai tersebut diberikan di bawah S.127 (3A) Akta Cukai Pendapatan 1967,” katanya dalam satu kenyataan hari ini.

Jelasnya lagi, semasa PH menjadi kerajaan pada 2018, pihak Lembaga Hasil Dalam Negeri (LHDN) yang diketahui umum terletak bawah Kementerian Kewangan enggan melaksanakan pengecualian cukai terhadap yayasan tersebut yang banyak melakukan kerja-kerja amal Islam.

“Selepas Pakatan Harapan mengambil alih kuasa pada bulan Mei 2018, Lembaga Hasil Dalam Negeri enggan melaksanakan pengecualian cukai yang telah diberikan sebelum ini dengan mengenakan semula cukai berserta 45% cukai penalti terhadap Yayasan Al-Bukhary.

“Lim Guan Eng merupakan Menteri Kewangan yang bertanggungjawab ke atas LHDN pada masa itu.

“Oleh itu, beliau bertanggungjawab terhadap keputusan untuk mengenakan semula cukai dan cukai penalti 45% ke atas Yayasan Al-Bukhary yang merupakan sebuah pertubuhan yang melakukan kerja-kerja amal Islam,” terangnya lagi.

Terdahulu, Guan Eng yang juga Pengerusi DAP mendakwa semasa menjadi Menteri Kewangan tiada arahan diberikan untuk membatalkan pengecualian diberikan kerajaan Barisan Nasional (BN) kepada Yayasan Al-Bukhary.

“Saya ingin menyatakan bahawa saya tidak mengeluarkan sebarang arahan spesifik membatalkan pengecualian cukai yang diberikan oleh kerajaan BN kepada Yayasan Al-Bukhary yang dinaungi oleh Syed Mokhtar Al-Bukhary.

“Bolehkah Muhyiddin tunjuk surat di mana saya keluarkan arahan sebagai Menteri Kewangan untuk membatalkan pengecualian cukai kepada Yayasan Al-Bukhary?


Letupan gegar Pulau Kusu Singapura

Beberapa siri letupan menggegarkan Pulau Kusu di Singapura petang semalam, dengan api menjulang dan asap tebal berkumpul, susulan satu kebakaran di puncak pulau itu yang turut menempatkan tiga makan Melayu dianggap keramat.

Saksi kejadian yang berada di Pulau Lazarus berhampiran Pulau Kusu berkata kebakaran bermula kira-kira jam 6.20 petang.

Polis Pengawal Pantai, Pasukan Pertahanan Awam Singapura (SCDF) dan Pihak Berkuasa Maritim dan Pelabuhan Singapura (MPA) tiba di tempat kejadian kemudian.

Hujan lebat membantu memadamkan api, yang kelihatan telah menyambar kawasan berhampiran sebuah kuil di pulau itu.

Vitor Hong, 42, sedang berkhemah di Pulau Lazarus bersama empat rakannya apabila mereka terdengar bunyi letupan kuat diikuti letupan yang lebih kecil.

“Kebakaran itu sangat besar,” kata jurutera itu kepada The Straits Times, sambil menambah bahawa asap daripada kebakaran itu telah menutupi satu sisi pulau seluas 8.5 hektar itu.

Katanya sebuah bot pemadam kebakaran tiba kira-kira jam 7 malam dan kebakaran kelihatan padam kira-kira jam 8 malam, sebahagiannya disebabkan oleh hujan lebat.

Nur Muhammad Khayzan Abas, 41, yang berada di atas kapal layar berhampiran Pulau Lazarus, berkata dia tidak mendengar sebarang letupan tetapi terhidu bau sesuatu yang terbakar.

“Saya fikir ia ada kaitan dengan kapal saya. Tetapi apabila saya melihat ke arah langit di kawasan Pulau Kusu, terdapat asap hitam,” kata kapten kapal layar itu.

Semasa mengangkut penumpang, Khayzan berkata dia perlu kembali ke One Degree 15 Marina di Sentosa Cove. Dalam perjalanan, dia melalui Pulau Kusu dan melihat puncak bukit itu dilahap api.

Di jeti Pulau Kusu terdapat sebuah bot Polis Pengawal Pantai dan bot MPA, dan dia tidak melihat apa-apa aktiviti pelancong seharian atau rekreasi. “Kebiasaannya kira-kira jam 6.30 petang, tiada lagi orang ramai di situ,” katanya lagi.

SCDF berkata pasukan pemadam marin dan daratnya bertindak balas terhadap kebakaran di tengah-tengah hujan lebat.

Sebuah Kapal Penyelamat Marin (MRV) dan Kapal Bomba Tindak Balas Pantas dari Balai Bomba Marin Brani dan Balai Bomba Marin Pantai Barat telah dihantar ke pulau itu, bersama-sama krew bomba dari Balai Bomba Marina Bay.

Diuruskan oleh Pihak Berkuasa Tanah Singapura (SLA), Pulau Kusu menempatkan tiga makam Melayu serta sebuah tokong Cina.

Semasa bulan lunar kesembilan, yang jatuh antara September dan November, pulau itu menarik ribuan penganut yang melawat Kuil Da Bo Gong (Tua Pek Kong) yang terletak lebih dekat dengan jeti.

Selepas memberi penghormatan di kuil, ramai penganut akan mendaki 152 anak tangga di sebuah bukit kecil untuk melawat makam yang dianggap keramat itu.

Menurut laman web SLA, makam-makam itu dibina untuk memperingati seorang lelaki soleh abad ke-19, Syed Abdul Rahman, ibunya Nenek Ghalib dan adik perempuannya Puteri Fatimah.

Pihak berkuasa dilaporkan masih menyiasat punca kejadian. – ST


Russia rekod lebih 121,000 kes positif Covid-19 sehari

Jumlah jangkitan harian baharu Covid-19 di Russia melonjak kepada lebih 121,000 pada Ahad, peningkatan lapan kali ganda berbanding awal bulan apabila varian Omicron yang sangat menular merebak ke seluruh negara.

Pasukan petugas Covid-19 negara itu melaporkan 121,288 jangkitan baharu dalam tempoh 24 jam yang lalu – tertinggi setakat ini, bertambah lebih 8,000 kes berbanding sehari sebelumnya.

Jumlah jangkitan di negara itu melonjak sejak awal Januari, berbanding hanya kira-kira 15,000 kes baharu setiap hari dicatat sebelumnya.

Pasukan petugas itu berkata 668 pesakit meninggal dunia akibat Covid-19 pada Ahad, menjadikan jumlah kematian akibat wabak itu di Russia mencecah 330,728, setakat ini, tertinggi di Eropah.

Walaupun jangkitan semakin meningkat, pihak berkuasa mengelak daripada mengenakan sebarang sekatan utama bagi membendung lonjakan itu, dengan mengatakan sistem kesihatan masih mampu menangani jumlah peningkatan pesakit.

Awal bulan ini, Parlimen menangguhkan pengenalan sekatan ke atas individu yang tidak divaksinasi, langkah yang terbukti tidak popular dalam kalangan rakyat Russia yang ragu-ragu terhadap vaksin.

Setakat ini, Russia hanya melaksanakan sekali sahaja ‘lockdown’ iaitu pada 2020, walaupun beberapa langkah lain diambil pada Oktober lalu, tatkala jangkitan dan kematian melonjak.

Agensi perangkaan negara Russia, meletakkan jumlah kematian akibat pandemik jauh lebih tinggi, iaitu melebihi 625,000 kes antara April 2020 dan Oktober 2021.

Hanya kira-kira separuh daripada 146 juta penduduk Russia telah lengkap divaksinasi, walaupun Russia menjadi negara pertama di dunia yang meluluskan dan melancarkan vaksin Covid-19 buatan sendiri. – Agensi